SENTENZA TAL-QORTI TAL-PRIM'ISTANZA (It-Tielet Awla)

27 ta' Settembru 2006 ( )

"Kompetizzjoni – Akkordji - Glukonat tas-sodju – Artikolu 81 KE – Multi – Artikolu 15(2) tar-Regolament Nru 17 – Linji gwida għall-kalkolu ta' l-ammont tal-multi – Komunikazzjoni fuq il-kooperazzjoni – Prinċipju ta' proporzjonalità – Trattament ugwali – Prinċipju ne bis in idem"

Fil-kawża T-322/01

Roquette Frères SA, stabbilita f'Lestrem (Franza), irrappreżentata minn O. Prost, D. Voillemot u A. Choffel, Avukati,

rikorrenti

vs

Il-Kummissjoni tal-Komunitajiet Ewropej, għall-ewwel irrappreżentata minn A. Bouquet, W. Wils, A. Whelan u F. Lelièvre, wara minn A. Bouquet, W. Wils u A. Whelan, bħala aġenti, assistiti minn A. Condomines u J. Liygonie, Avukat,

konvenuta

li għandha bħala suġġett, l-ewwel nett, talba għall-annullament ta' l-Artikoli 1 u 3 tad-Deċiżjoni C(2001) 2931 finali, tat-2 ta' Ottubru 2001, dwar proċedura ta' applikazzjoni ta' l-Artikolu 81 tat-Trattat KE u ta' l-Artikolu 53 tal-Ftehim ŻEE (COMP/E-1/36.756 – Glukonat tas-sodju), safejn dawn jistabbilixxu l-ammont tal-multa imposta fuq ir-rikorrenti, it-tieni nett, talba sabiex jitnaqqas l-ammont tal-multa u, it-tielet nett, talba sabiex ir-rikorrenti titħallas lura l-ammonti illegalment imħallsa,

IL-QORTI TAL-PRIM'ISTANZA TAL-KOMUNITAJIET EWROPEJ (It-Tielet Awla),

komposta minn J. Azizi, President ta' l-Awla, M. Jaeger u F. Dehousse, Imħallfin,

Reġistratur: I. Natsinas, Amministratur,

wara li rat il-proċedura bil-miktub u wara s-seduta tat-18 ta' Frar 2004,

tagħti l-preżenti

Sentenza

Il-fatti li wasslu għall-kawża

1 Roquette Frères SA (iktar 'il quddiem "Roquette" hija kumpannija li topera fl-industrija kimika. Hija tipproduċi, b'mod partikolari, il-glukonat tas-sodju.

2 Il-glukonat tas-sodju jagħmel parti mill-aġenti kelanti, li huma prodotti li jagħmlu inattivi l-jonijiet metalliċi fil-proċessi industrijali. Dawn il-proċessi jinkludu, b’mod partikolari, it-tindif industrijali (tindif ta’ fliexken u ta’ utensili), it-trattament ta’ l-uċuħ (trattament kontra s-sadid, tneħħija ta' xaħam, inċiżjoni ta’ l-aluminju) u t-trattament ta’ l-ilma. L-aġenti kelanti huma wkoll użati fl-industrija ta' l-ikel, fl-industrija kożmetika, fl-industrija farmaċewtika, fl-industrija tal-karta, fl-industrija tal-konkrit u f'industriji oħra. Il-glukonat tas-sodju jinbiegħ fid-dinja kollha u l-impriżi li jikkompetu ma' xulxin huma preżenti fis-swieq dinjija.

3 Fl-1995, il-bejgħ totali ta’ glukonat tas-sodju fil-livell dinji kien ta’ madwar 58.7 miljun EUR, u dak magħmul fiż-Żona Ekonomika Ewropea (ŻEE) kien ta' madwar 19.6 miljun EUR. Fiż-żmien meta seħħew il-fatti, il-kważi-totalità tal-produzzjoni dinjija ta’ glukonat tas-sodju kienet f’idejn ħames impriżi, jiġifieri, l-ewwel, Fujisawa Pharmaceutical Co. Ltd (iktar 'il quddiem “Fujisawa”), it-tieni, Jungbunzlauer AG, it-tielet, Roquette Frères SA, ir-raba', Glucona vof, impriża li sa Diċembru ta' l-1995 kienet ikkontrollata minn Akzo Chemie BV, li hija kumpannija sussidjarja kkontrollata 100% minn Akzo Nobel NV (iktar 'il quddiem "Akzo") flimkien ma Verkoop- en Productievereniging van Aardappelmeel en Derivaten Avebe BA (iktar 'il quddiem "Avebe") u l-ħames, Archer Daniels Midland Co. (iktar 'il quddiem “ADM”).

4 F’Marzu 1997, il-Ministeru tal-Ġustizzja Amerikan informa lill-Kummissjoni li, sussegwentement għal inkjesta li saret fuq is-swieq tal-lisina u ta’ l-aċidu ċitriku, kienet infetħet inkjesta wkoll fuq is-suq tal-glukonat tas-sodju. F’Ottubru u Diċembru 1997 kif ukoll fi Frar 1998, il-Kummissjoni ġiet informata li Akzo, Avebe, Glucona, Roquette u Fujisawa kienu rrikonoxxew li kienu pparteċipaw f'akkordju li kien jikkonsisti fl-iffissar tal-prezzijiet tal-glukonat tas-sodju u fit-tqassim tal-volumi ta’ bejgħ ta’ dan il-prodott fl-Istati Uniti u f'pajjiżi oħra. Wara numru ta’ ftehim konklużi mal-Ministeru tal-Ġustizzja Amerikan, ġew imposti multi mill-awtoritajiet Amerikani fuq dawn l-impriżi.

5 Fit-18 ta’ Frar 1998, il-Kummissjoni bagħtet, skond l-Artikolu 11 tar-Regolament tal-Kunsill Nru 17 tas-6 ta’ Frar 1962, l-ewwel Regolament li jimplementa l-Artikoli [81] u [82] tat-Trattat (ĠU 1962, 13, p. 204), talbiet għal informazzjoni lill-produtturi, importaturi, esportaturi u xerrejja prinċipali tal-glukonat tas-sodju fl-Ewropa.

6 Wara li saret it-talba għal informazzjoni, Fijisawa kkuntattjat lill-Kummissjoni sabiex tinformaha li hija kienet ikkooperat ma’ l-awtoritajiet Amerikani fil-kuntest ta’ l-inkjesta deskritta hawn fuq u li hija xtaqet tagħmel l-istess mal-Kummissjoni abbażi tal-Komunikazzjoni tal-Kummissjoni tat-18 ta’ Lulju 1996 dwar in-non impożizzjoni ta’ multi jew it-tnaqqis ta’ l-ammont tagħhom fil-każijiet dwar akkordji (ĠU C 207, p. 4, iktar 'il quddiem il-“Komunikazzjoni fuq il-kooperazzjoni”). Fit-12 ta’ Mejju 1998, wara laqgħa li saret mal-Kummissjoni fl-1 ta’ April 1998, Fujisawa pprovdiet dikjarazzjoni bil-miktub u fajl li jinkludi sunt ta' l-istorja ta’ l-akkordju u ċertu numru ta’ dokumenti

7 Fis-16 u 17 ta’ Settembru 1998, il-Kummissjoni wettqet investigazzjonijiet, skond l-Artikolu 14(3) tar-Regolament Nru 17, fil-bini ta’ Avebe, ta’ Glucona, ta’ Jungbunzlauer u ta’ Roquette

8 Fl-10 ta' Novembru 1998, il-Kummissjoni bagħtet talba għal informazzjoni lil ADM. Fis-26 ta' Novembru 1998, ADM ħabbret l-intenzjoni tagħha li tikkoopera mal-Kummissjoni. Matul il-laqgħa li nżammet fil-11 ta' Diċembru 1998, ADM bagħtet l-"ewwel rata minħabba l-kooperazzjoni tagħha". Iktar tard fil-21 ta' Jannar 1999 din l-impriża bagħtet dikjarazzjoni u dokumenti relatati mal-kwistjoni lill-Kummissjoni.

9 Fit-2 ta’ Marzu 1999, il-Kummissjoni bagħtet talbiet għal informazzjoni dettaljata lil Glucona, lil Roquette u lil Jungbunzlauer. Permezz ta’ ittri ta’ l-14, 19 u 20 ta’ April 1999, dawn l-impriżi wrew ix-xewqa tagħhom li jikkooperaw mal-Kummissjoni u pprovdewlha xi informazzjoni fuq l-akkordju. Fil-25 ta’ Ottubru 1999, il-Kummissjoni bagħtet talbiet għal informazzjoni addizzjonali lil ADM, lil Fujisawa, lil Glucona, lil Roquette u lil Jungbunzlauer.

10 Fis-17 ta’ Mejju 2000, abbażi ta’ l-informazzjoni li kienet ġiet ikkomunikata lilha, il-Kummissjoni bagħtet dikjarazzjoni ta’ l-oġġezzjonijiet lil Roquette u lill-impriżi l-oħra kkonċernati għall-ksur ta’ l-Artikolu 81(1) KE u ta’ l-Artikolu 53(1) tal-Ftehim fuq iż-ŻEE (iktar 'il quddiem il-“Ftehim ŻEE”). Roquette u l-impriżi l-oħra kollha kkonċernati bagħtu osservazzjonijiet bil-miktub b'risposta għall-oġġezzjonijiet magħmula mill-Kummissjoni. Ebda waħda minn dawn il-partijiet ma talbet li ssir seduta jew ikkontestat il-materjalità tal-fatti esposti fid-dikjarazzjoni ta’ l-oġġezzjonijiet

11 Fil-11 ta’ Mejju 2001, il-Kummissjoni bagħtet talbiet għal informazzjoni addizzjonali lil Roquette u lill-impriżi kkonċernati l-oħra.

12 Fit-2 ta’ Ottubru 2001, il-Kummissjoni adottat id-Deċiżjoni C(2001) 2931 finali dwar proċedura ta’ applikazzjoni ta’ l-Artikolu 81 KE u ta’ l-Artikolu 53 tal-Ftehim ŻEE (każ COMP/E-1/36.756 – Glukonat tas-sodju) (iktar 'il quddiem id-“Deċiżjoni”). Id-Deċiżjoni ġiet innotifikata lil Roquette permezz ta’ l-ittra ta’ l-10 ta’ Ottubru 2001.

13 Id-Deċiżjoni tinkludi b’mod partikolari d-dispożizzjonijiet li ġejjin:

“Artikolu 1

[Akzo], [ADM], [Avebe], [Fujisawa], [Jungbunzlauer] u [Roquette] kisru l-Artikolu 81(1) [...] KE u – mill-1 ta’ Jannar 1994 'il quddiem – l-Artikolu 53(1) tal-Ftehim ŻEE billi pparteċipaw fi ftehim u/jew prattika miftiehma kontinwa fis-settur tal-glukonat tas-sodju.

Il-ksur dam għaddej:

– fil-każ ta’ [Akzo], ta’ [Avebe], ta’ [Fujisawa] u ta’ [Roquette], minn Frar 1987 sa Ġunju 1995;

– fil-każ ta’ [Jungbunzlauer], minn Mejju 1988 sa Ġunju 1995;

– fil-każ ta’ [ADM], minn Ġunju 1991 sa Ġunju 1995.

[...]

Artikolu 3

Qed jiġu imposti l-multi segwenti għall-ksur imsemmi fl-Artikolu 1

a) [Akzo] 9 miljun EUR

b) [ADM] 10.13 miljun EUR

c) [Avebe] 3.6 miljun EUR

d) [Fujisawa] 3.6 miljun EUR

e) [Jungbunzlauer] 20.4 miljun EUR

f) [Roquette] 10.8 miljun EUR"

[…]"

14 Għall-finijiet tal-kalkolu ta’ l-ammont tal-multi, il-Kummissjoni applikat, fid-Deċiżjoni, il-metodoloġija esposta fil-linji gwida għall-kalkolu tal-multi imposti skond l-Artikolu 15(2) tar-Regolament Nru 17 u ta’ l-Artikolu 65(2) tat-Trattat KEFA (ĠU C 9, 1998, p. 3, iktar 'il quddiem il-“linji gwida”), kif ukoll il-Komunikazzjoni fuq il-kooperazzjoni.

15 Fl-ewwel lok, il-Kummissjoni ddeterminat l-ammont ta’ bażi tal-multa skond il-gravità u d-dewmien tal-ksur.

16 F’dan il-kuntest, għal dak li jikkonċerna l-gravità tal-ksur, il-Kummissjoni fl-ewwel lok ikkunsidrat li l-impriżi kkonċernati kienu wettqu ksur gravi ħafna, fid-dawl tan-natura tiegħu, ta' l-impatt konkret tiegħu fuq is-suq tal-glukonat tas-sodju fiż-ŻEE u tal-firxa tas-suq ġeografiku kkonċernat (premessa 371 tad-Deċiżjoni).

17 Sussegwentement, il-Kummissjoni qieset li kellha tieħu in kunsiderazzjoni l-kapaċità ekonomika reali li tikkawża dannu għall-kompetizzjoni u tistabbilixxi l-multa f'livell li jiggarantixxi effett dissważiv suffiċjenti. Konsegwentement, filwaqt li bbażat ruħha fuq il-fatturati dinjija magħmula mill-impriżi kkonċernati mill-bejgħ tal-glukonat tas-sodju matul is-sena 1995, l-aħħar sena tal-perijodu tal-ksur, ikkomunikati mill-impriżi kkonċernati wara talbiet għal informazzjoni tal-Kummissjoni u li abbażi tagħhom il-Kummissjoni kkalkluat l-ishma fis-suq rispettivi ta’ dawn l-impriżi, il-Kummissjoni kklassifikat dawn l-impriżi f’żewġ kategoriji. Fl-ewwel kategorija, hija kklassifikat l-impriżi li, skond l-informazzjoni li kellha, kellhom ishma fis-suq dinji tal-glukonat tas-sodju ta' iktar minn 20%, jiġifieri Fujisawa (35.54%), Jungbunzlauer (24.75%) u Roquette (20.95%). Għal dawn l-impriżi, il-Kummissjoni ffissat ammont ta’ tluq ta’ 10 miljun EUR. Fit-tieni kategorija, hija kklassifikat l-impriżi li, skond l-informazzjoni li kellha, kellhom ishma fis-suq dinji tal-glukonat tas-sodju ta' inqas minn 10%, jiġifieri Glucona (madwar 9.5%) u ADM (9.35%). Għal dawn l-impriżi, il-Kummissjoni ffissat ammont ta’ tluq tal-multa ta' 5 miljun EUR, jiġifieri għal Akzo u Avebe li flimkien kienu jippossiedu lil Glucona, 2.5 miljun EUR kull waħda (premessa 385 tad-Deċiżjoni).

18 Minbarra dan, sabiex tassigura li l-multa jkollha effett suffiċjentement dissważiv, minn naħa, u sabiex tieħu in kunsiderazzjoni l-fatt li l-impriżi kbar għandhom għarfien u infrastrutturi ġuridiċi u ekonomiċi li jippermettulhom japprezzaw aħjar li l-imġiba tagħhom tikkostitwixxi ksur u l-konsegwenzi li joħorġu mill-imġiba tagħhom mill-aspett tad-dritt tal-kompetizzjoni, min-naħa l-oħra, il-Kummissjoni għamlet aġġustament ta’ dan l-ammont ta’ tluq. Konsegwentement, filwaqt li ħadet in kunsiderazzjoni d-daqs u r-riżorsi globali ta’ l-impriżi kkonċernati, il-Kummissjoni applikat koeffiċjent multiplikatur ta’ 2.5 għall-ammonti ta’ tluq iddeterminati għal ADM u AKZO u għaldaqstant żiedet dan l-ammont ta’ tluq b’mod li ġie ffissat għal 12.5 miljun EUR fil-każ ta’ ADM u għal 6.25 miljun EUR fil-każ ta’ Akzo (premessa 388 tad-Deċiżjoni).

19 Għal dak li jikkonċerna t-tul ta' żmien tal-ksur imwettaq minn kull impriża, dan l-ammont ta’ tluq ġie miżjud b'10% fis-sena, jiġifieri żieda ta’ 80% għal Fujisawa, għal Akzo, għal Avebe u għal Roquette, ta’ 70% għal Jungbunzlauer u ta’ 35% għal ADM (premessi 389 sa 392 tad-Deċiżjoni).

20 Kien b'dan il-mod li l-Kummissjoni ffissat l-ammont ta’ bażi tal-multi għal 4.5 miljun EUR fir-rigward ta' Roquette. Fir-rigward ta’ ADM, ta’ Akzo, ta' Avebe, ta’ Fujisawa u ta’ Jungbunzlauer, l-ammont ta’ bażi ġie ffissat, rispettivament, għal 16.88, għal 11.25, għal 4.5, għal 18 u għal 17 miljun EUR (premessa 396 tad-Deċiżjoni).

21 Fit-tieni lok, l-ammont ta’ bażi tal-multa imposta fuq Jungbunzlauer ġie miżjud b'50% minħabba ċirkustanzi aggravanti, għar-raġuni li din l-impriża kellha rwol ta’ mexxej fil-kuntest ta’ l-akkordju (premessa 403 tad-Deċiżjoni).

22 Fit-tielet lok, il-Kummissjoni eżaminat u ċaħdet l-argumenti ta’ xi impriżi fir-rigward tal-benefiċċju taċ-ċirkustanzi attenwanti (premessi 404 sa 410 tad-Deċiżjoni).

23 Fir-raba’ lok, skond it-Titolu B tal-Komunikazzjoni fuq il-kooperazzjoni, il-Kummissjoni akkordat lil Fujisawa “tnaqqis sinjifikattiv ħafna” (jiġifieri 80%) ta’ l-ammont tal-multa li kien jiġi imposta fuqha fin-nuqqas ta’ kooperazzjoni. Barra minn dan, il-Kummissjoni kkunsidrat li ADM ma kinitx tissodisfa l-kundizzjonijiet previsti mit-Titolu C ta' din l-istess Komunikazzjoni sabiex tkun tista' tibbenefika minn "tnaqqis sinjifikattiv" fl-ammont tal-multa tagħha. Fl-aħħar nett, skond it-Titolu D ta’ din il-Komunikazzjoni, il-Kummissjoni akkordat “tnaqqis sinjifikattiv” (jiġifieri 40%) ta’ l-ammont tal-multa lil ADM u lil Roquette u ta’ 20% lil Akzo, lil Avebe u lil Jungbunzlauer (premessi 418, 423, 426 u 427 tad-Deċiżjoni).

24 Fid-19 ta' Marzu 2002, il-Kummissjoni irtirat id-Deċiżjoni safejn din kienet ġiet adottata kontra Jungbunzlauer. Fid-29 ta' Settembru 2004, il-Kummissjoni adottat deċiżjoni ġdida, C(2004) 3598 dwar proċedura ta' applikazzjoni ta' l-Artikolu 81 KE u ta' l-Artikolu 53 tal-ftehim ŻEE (COMP/E-1/36.756- Glukonat tas-sodju) (iktar 'il quddiem id-"deċiżjoni tad-29 ta' Settembru 2004") kontra Jungbunzlauer u t-tliet kumpanniji oħra tal-grupp Jungbunzlauer (Jungbunzlauer Ladenburg GmbH, Jungbunzlauer Holding AG u Jungbunzlauer Austria AG) li fiha imponitilhom multa ta' 19.04 miljun EUR għall-parteċipazzjoni tagħhom fl-akkordju fis-settur tal-glukonat tas-sodju. Fit-23 ta' Diċembru 2004, l-erba' destinatarji ta' din l-aħħar deċiżjoni ressqu rikors kontra din id-deċiżjoni quddiem il-Qorti tal-Prim'Istanza. Dan ir-rikors tniżżel fir-reġistru tal-Qorti tal-Prim'Istanza bin-numru T-492/04.

Proċedura u talbiet tal-partijiet

25 Permezz ta' att ippreżentat fir-reġistru tal-Qorti tal-Prim'Istanza fl-20 ta' Diċembru 2001, Roquette ressqet dan ir-rikors.

26 Fuq rapport ta’ l-Imħallef Relatur, il-Qorti tal-Prim’Istanza (It-Tielet Awla) ddeċidiet li tiftaħ il-proċedura orali u, fil-kuntest tal-miżuri ta’ organizzazzjoni tal-proċedura previsti fl-Artikolu 64 tar-Regoli tal-Proċedura tal-Qorti tal-Prim’Istanza, għamlet mistoqsijiet bil-miktub lill-partijiet, li rrispondew għalihom fit-termini mogħtija.

27 Il-partijiet instemgħu matul it-trattazzjoni orali li nżammet matul is-seduta tat-18 ta' Frar 2004.

28 Wara l-adozzjoni tad-deċiżjoni tad-29 ta' Settembru 2004 kontra, b'mod partikolari, Jungbunzlauer, Roquette, permezz ta' ittra tat-2 ta' Frar 2005, talbet, preliminarjament, l-adozzjoni ta' miżuri ta' organizzazzjoni tal-proċedura skond l-Artikolu 64(4) tar-Regoli tal-Proċedura tal-Qorti tal-Prim'Istanza u, sussidjarjament, sabiex il-Qorti tal-Prim'Istanza tieħu l-miżuri kolla meħtieġa bħal per eżempju l-ftuħ mill-ġdid tat-trattazzjoni jew li l-kawżi jingħaqdu. Fir-rigward tal-prinċipju ġenerali ta' l-amministrazzjoni tajba tal-ġustizzja, il-Qorti tal-Prim'Istanza, mingħajr ma reġgħet fetħet il-proċedura, stiednet lill-Kummissjoni tressaq l-osservazzjonijiet tagħha fuq it-talba ta' Roquette. B'ittra tas-7 ta' Marzu 2005, il-Kummissjoni informat lill-Qorti tal-Prim'Istanza li t-talbiet ta' Roquette ma kellhomx jintlaqgħu.

29 Roquette titlob lill-Qorti tal-Prim'Istanza jogħġobha:

– tannulla l-Artikolu 1 tad-Deċiżjoni safejn, fir-rigward tagħha, dan jikkunsidra li l-ksur dam għaddej minn Frar ta' l-1987 sa Ġunju ta' l-1995;

– tannulla l-Artikolu 3 tad-Deċiżjoni safejn dan jimponilha multa ta' 10.8 miljun EUR;

– tuża s-setgħa ġurisdizzjonali sħiħa tagħha sabiex tnaqqas l-ammont tal-multa li ġiet imposta fuqha;

– tordna li l-Kummissjoni tħallasha lura l-ammont tal-multa indebitament imħallsa (is-somma ewlenija u l-interessi bir-rata ta' 3.76 %);

– tikkundanna lill-Kummissjoni tbati l-ispejjeż.

30 Il-Kummissjoni titlob lill-Qorti tal-Prim'Istanza sabiex:

– tiċħad ir-rikors;

– tikkundanna lir-Roquette tbati l-ispejjeż.

Fid-dritt

31 Il-motivi invokati minn Roquette, li kollha kemm huma jirrigwardaw l-iffissar tal-multa li ġiet imposta fuqha, jikkonċernaw, l-ewwel nett, il-gravità tal-ksur, it-tieni nett, it-tul ta' żmien tal-ksur, it-tielet nett, l-eżistenza ta' ċirkustanzi attenwanti, ir-raba' nett, il-kooperazzjoni tagħha matul il-proċedura amministrattiva u, il-ħames nett, l-applikazzjoni tal-prinċipju ne bis in idem fir-rigward tal-multi li ġew imposti fuqha mill-awtoritajiet Amerikani.

I – Fuq il-gravità tal-ksur

A – Introduzzjoni

32 Fir-rigward ta' l-evalwazzjoni tal-gravità tal-ksur li l-Kummissjoni wettqet, Roquette tressaq tliet ilmenti bbażati fuq, l-ewwel nett, id-determinazzjoni żbaljata tal-fatturat li għandu jittieħed in kunsiderazzjoni, it-tieni nett, l-evalwazzjoni ħażina ta' l-impatt konkret li l-akkordju kellu fuq is-suq in kwistjoni u, it-tielet nett, il-fatt li ma ġietx ikkunsidrata l-imġiba ta' Roquette.

33 Qabel ma tiddeċiedi fuq il-mertu ta' dawn id-diversi lmenti, ikun utli li jiġu mfakkra wħud mill-elementi ta' l-evalwazzjoni li l-Kummissjoni wettqet fid-Deċiżjoni, li jikkonċernaw il-gravità ta' l-infrazzjoni.

34 Mid-Deċiżjoni jirriżulta li, sabiex tevalwa l-gravità tal-ksur, il-Kummissjoni qabel kollox ikkunsidrat li l-impriżi kkonċernati kienu wettqu ksur gravi ħafna, fid-dawl tan-natura tiegħu, ta' l-impatt konkret tiegħu fuq is-suq tal-glukonat tas-sodju fiż-ŻEE u tal-firxa tas-suq geografiku kkonċernat, li kien effettwa ż-ŻEE kollha (premessi 334 sa 371 tad-Deċiżjoni).

35 Wara dan, il-Kummissjoni qieset li fir-rigward ta' l-impriżi kkonċernati kellu jiġi applikat "trattament differenti li jieħu in kunsiderazzjoni l-kapaċità ekonomika reali tagħhom li tikkawża dannu għall-kompetizzjoni u tistabbilixxxi l-multa f'livell li jiggarantixxi effett dissważiv suffiċjenti". F'dan il-kuntest, il-Kummissjoni indikat li hija kellha tikkunsidra l-piż speċifiku ta' kull impriża, u għalhekk ta' l-effett reali ta' l-imġiba illegali ta' kull waħda minn dawn fuq il-kompetizzjoni (premessi 378 u 379 tad-Deċiżjoni).

36 Għal finijiet ta' l-evalwazzjoni ta' dawn l-elementi, il-Kummissjoni għażlet li tibbaża ruħha fuq il-fatturat li l-impriżi kkonċernati għamlu mill-bejgħ tal-glukonat tas-sodju fuq livell dinji matul l-aħħar sena tal-perijodu tal-ksur, jiġifieri s-sena 1995. Il-Kummissjoni f'dan il-kuntest ikkunsidrat li, "[peress li] s-suq [tal-glukonat tas-sodju huwa] globali, iċ-ċifri tiegħu jagħtu l-aħjar indikazzjoni possibbli dwar il-kapaċità ta' l-impriżi li ħadu sehem li jikkawżaw dannu sinjifikattiv lill-operaturi l-oħra fis-suq komuni u/jew fiż-ŻEE" (premessa 381 tad-Deċiżjoni). Il-Kummissjoni żiedet li, fl-opinjoni tagħha, dan il-metodu kien ikkorroborat mill-fatt li f'dak li jirrigwarda akkordju dinji, li l-għan tiegħu kien, b'mod partikolari, it-tqassim tas-suq fuq livell dinji u, għaldaqstant, sabiex il-konkorrenza ma jkollhiex aċċess għall-uħud miż-żoni tas-suq taż-ŻEE. Hija qieset, barra minn dan, li l-fatturat dinji ta' parti li ħadet sehem fl-akkordju jagħti indikazzjoni tal-kontribut li din ta' l-aħħar tat għall-effettività ta' l-akkordju kollu kemm hu jew, bil-kontra ta' dan, ta' l-instabbiltà li dan l-akkordju kien ikollu li kieku l-imsemmija parti ma ħaditx sehem fih (premessa 381 tad-Deċiżjoni).

37 Fuq din il-bażi, il-Kummissjoni għażlet li tiddefinixxi żewġ kategoriji ta' impriżi, jiġifieri, minn naħa, dik magħmula mit-"tliet produtturi prinċipali tal-glukonat tas-sodju li kellhom ishma fis-suq dinji tal-glukonat tas-sodju ta' iktar minn 20%" u min-naħa l-oħra, dik magħmula mill-impriżi "li s-sehem tas-suq tagħhom fis-suq dinji tal-glukonat tas-sodju kien ħafna iżgħar ("inqas minn 10%" (Premessa 382 tad-Deċiżjoni). Għalhekk, il-Kummissjoni ffissat ammont ta’ tluq ta’ 10 miljun EUR għall-impriżi ta' l-ewwel kategorija li kienu jinkludu Fujisawa, Jungbunzlauer u Roquette, li s-sehem tagħhom tas-suq kienu rispettivament ta' madwar 36 %, 25 % u 21 %, u ammont ta' tluq ta' 5 miljun EUR għall-impriżi tat-tieni kategorija, jiġifieri Glucona u ADM, li s-sehem tas-suq ta' kull waħda minnhom kien ta' madwar 9 %. Peress li Glukona kienet miżmuma minn Akzo flimkien ma Avebe, il-Kummissjoni għalhekk, għal kull waħda minn dawn il-kumpanniji, iffissat ammont ta' tluq ta' 2.5 miljun EUR (premessa 385 tad-Deċiżjoni).

38 Fl-aħħar nett, sabiex tiżgura li l-multa jkollha effett suffiċjentement dissważiv, minn naħa, u sabiex tieħu in kunsiderazzjoni l-fatt li l-impriżi kbar għandhom għarfien u infrastrutturi ġuridiċi u ekonomiċi li jippermettulhom japprezzaw aħjar li l-imġiba tagħhom tikkostitwixxi ksur u l-konsegwenzi li joħorġu mill-imġiba tagħhom mill-aspett tad-dritt tal-kompetizzjoni, min-naħa l-oħra, il-Kummissjoni għamlet aġġustament ta’ dan l-ammont ta’ tluq. Konsegwentement, filwaqt li ħadet in kunsiderazzjoni d-daqs u r-riżorsi globali ta’ l-impriżi kkonċernati, il-Kummissjoni applikat koeffiċjent multiplikatur ta’ 2.5 għall-ammonti ta’ tluq iddeterminati għal ADM u AKZO u għalhekk stabbiliet l-ammont tal-multa, skond il-gravità ta' l-infrazzjoni għal 12.5 miljun EUR fil-każ ta’ ADM u għal 6.25 miljun EUR fil-każ ta’ Akzo (premessa 388 tad-Deċiżjoni).

B – Fuq id-determinazzjoni tal-fatturat

1. L-argumenti tal-partijiet

39 Essenzjalment Roquette issostni li l-Kummissjoni ma ddeterminatx korrettament il-fatturat li kellu jiġi kkunsidrat għall-kalkolu ta' l-ammont ta' tluq tal-multa. Skond Roquette, din l-evalwazzjoni żbaljata tal-Kummissjoni hija dovuta għall-fatt li l-Kummissjoni kkunsidrat fatturat li kien jinkludi l-fatturat tal-"likuri tal-melħ" tagħha, meta l-Kummissjoni kienet għarfet li s-suq tal-glukonat tas-sodju kkunsidrat mill-akkordju ma kienx jinkludi l-"likuri tal-melħ".

40 Wara li fakkret li l-"likuri tal-melħ" huma esklużi mill-kamp ta' applikazzjoni tad-Deċiżjoni, Roquette enfasizzat li mill-ittra tagħha tad-19 ta' Novembru 1999, mir-risposta tagħha tat-3 ta' Mejju 1999 għat-talba ta' informazzjoni tal-Kummissjoni tat-2 ta' Marzu 1999 u mill-osservazzjonijiet tagħha tal-25 ta' Lulju 2000 fuq id-dikjarazzjoni ta’ l-oġġezzjonijiet, jirriżulta li l-glukonat tas-sodju fil-forma likwida li hija tipproduċi jikkorrispondi ma "likuri tal-melħ" prodotti mill-proċess ta' fabbrikazzjoni speċifika tagħha u, għaldaqstant, li huwa distint minn dak tal-kompetituri tagħha. Fuq din il-bażi hija tikkontesta li l-Kummissjoni ma setgħetx tkun taf bil-fatt li l-"glukonat likwidu" li għalih tirreferi Roquette jikkorrispondi għal-"likuri tal-melħ" u mhux għall-glukonat tas-sodju fil-forma likwida kif prodott mill-kompetituri tagħha. F'dan ir-rigward hija tirreferi wkoll għall-pożizzjoni li l-Kummissjoni ħadet fir-risposta tad-difiża tagħha, fejn din impliċitament ammettiet li dak li Roquette ssejjaħ "likuri tal-melħ" mhuwiex eżattament l-istess ħaġa bħall-glukonat tas-sodju fil-forma likwida.

41 Roquette tikkontesta li n-nuqqas ta' riferiment għal-"likuri tal-melħ" fir-risposti tagħha tat-3 ta' Mejju 1999 u tal-21 ta' Mejju 2001 għat-talbiet ta' informazzjoni tat-2 ta' Marzu 1999 u tal-11 ta' Mejju 2001 jista' jiġġustifika l-fatt li l-Kummissjoni ma tiddistingwixxix il-"likuri tal-melħ" mill-glukonati tas-sodju fil-forma likwida. Hija tenfasizza li rrispondiet għat-talbiet ta' informazzjoni billi kkonformat ruħha mal-formati stabbiliti mill-Kummissjoni li ma jiddistingwixxux bejn il-"glukonati likwidi" u l-"likuri tal-melħ". Min-naħa l-oħra, skond Roquette, l-informazzjoni li ngħatat fir-risposti tagħha, fosthom il-fatturat, kellha tiġi evalwata fid-dawl ta' l-ispjegazzjonijiet preċedenti li kienu jindikaw li l-glukonati likwidi tagħha ma kinux prodotti li jaqgħu taħt l-akkordju. F'dan ir-rigward hija tirreferi wkoll għad-dokumenti ppreżentati minn Fujisawa fit-12 ta' Mejju 1998, li fihom hija ssostni li jiġi ammess li l-"likuri tal-melħ" ma kinux jikkostitwixxu prodott lest u ma kinux inklużi fl-akkordju. Fl-aħħar nett, skond Roquette, il-fatt li l-partijiet ma semmewx l-esklużjoni tal-glukonat tas-sodju likwidu ta' Roquette mill-akkordju ma jipprekludix lit-terzi kollha u lill-Kummissjoni milli jirrikonoxxu l-esklużjoni tal-"likuri tal-melħ" mill-akkordju. Għalhekk, skond Roquette, il-Kummissjoni setgħet tkun taf li l-"glukonat likwidu" li Roquett issemmi kienu fil-fatt il-"likuri tal-melħ".

42 Roquette issostni li peress li ma jistax ikun hemm dubji li l-Kummissjoni ma fehmitx in-natura tal-glukonat tas-sodju tagħha u li, jekk il-Kummissjoni kienet tqis li l-informazzjoni li hija kellha ma kinitx biżżejjed, kien hemm nuqqas ta' diliġenza minn naħa tal-Kummissjoni meta din ma talbitx l-ispjegazzjonijiet meħtieġa f'dak li jirrigwarda d-distinzjoni bejn il-"glukonat likwidu" ta' Roquette u dak ta' l-impriżi l-oħra għall-finijiet tal-kalkolu tal-fatturat (sentenza tal-Qorti tal-Prim'Istanza ta' l-14 ta' Mejju 1998, Gruber + Weber vs Il-Kummissjoni, T-310/94, Ġabra p. II-1043, punt 242). Skond Roquette, diliġenza ikbar min-naħa tal-Kummissjoni kienet tippermettilha tikseb dokumenti oħra li jikkonfermaw il-produzzjoni ta' "likuri tal-melħ" minn Roquette. Fl-aħħar nett, Roquette tippreżenta dikjarazzjoni tal-president direttur ġenerali tagħha li tikkonferma li l-glukonat tas-sodju likwidu ta' Roquette kien jikkorrispondi għal-"likuri tal-melħ" u li din ta' l-aħħar ma kinitx tipproduċi glukonati tas-sodju likwidi oħra ħlief il-"likuri tal-melħ" tagħha.

43 Sussidjarjament, Roquette issostni li skond il-ġurisprudenza, l-eżami ta' l-imputabbiltà ta' l-iżball fil-kalkolu tal-multa mhuwiex rilevanti u li, peress li kien hemm żball, il-multa għandha, f'kull każ, tiġi mnaqqsa konsegwentement (sentenza tal-Qorti tal-Prim'Istanza tal-11 ta' Marzu 1999, Aristrain vs Il-Kummissjoni, T-156/94, Ġabra p. II-645, punti 584 sa 586).

44 Konsegwentement Roquette issostni li l-fatturat tagħha li għandu jiġi kkunsidrat sabiex ikun iddeterminat l-ammont tal-multa, m'għandux ikun jinkludi l-bejgħ tal-"likuri tal-melħ" tagħha. Issa l-fatturat li ġie kkunsidrat fil-premessa 48 tad-Deċiżjoni għall-kalkolu ta' l-ammont ta' tluq tal-multa kien jinkludi l-fatturat tal-"likuri tal-melħ" ta' Roquette.

45 Il-konsegwenza ta' dan l-iżball ta' evalwazzjoni tal-Kummissjoni hija li l-fatturat ta' Roquette għall-prodotti li huma s-suġġett tal-ksur huwa inferjuri minn dak li l-Kummissjoni qieset. B'dan l-iżball ta' evalwazzjoni l-Kummissjoni tikser ir-regoli tagħha stess, dawk tal-Qorti tal-Ġustizzja f'dan il-qasam kif ukoll il-prinċipji ta' ugwaljanza u ta' proporzjonalità. Konsegwentement, Roquette m'għandhiex tiġi kklassifikata fost il-produtturi ta' l-"ewwel kategorija", li s-sehem tas-suq ta' kull wieħed minnhom kien ta' 20% u li għalihom l-ammont ta' tluq tal-multa ġie stabbilit għal 10 miljun EUR, u l-Kummissjoni imponiet multa għolja wisq.

46 Roquette tfakkar ukoll li, skond il-ġurisprudenza, il-fatturat huwa element essenzjali sabiex jiġi evalwat il-piż li kull impriża li ħadet sehem fl-akkordju kellha u li huwa biss il-fatturat li jkun ġej minn merkanzija li tkun is-suġġett ta' l-akkordju li għandu jiġi kkunsidrat bħala indikatur tal-portata tal-ksur (sentenzi tal-Qorti tal-Ġustizzja, tas-7 ta' Ġunju 1983, Musique diffusion française et vs Il-Kummissjoni, 100/80 sa 103/80, Ġabra p. 1825, punt 120, u tal-Qorti tal-Prim'Istanza, Gruber + Weber vs Il-Kummissjoni, punt 42 iktar 'il fuq, punt 237, u tal-11 ta' Marzu 1999, Ensidesa vs Il-Kummissjonii T-157/94, Ġabra p. II-707). Hija tqis li ż-żamma ta' l-istess multa wara t-tnaqqis tal-fatturat, li jirriżulta wara l-esklużjoni tar-riżultati dwar il-"likuri tal-melħ", tikser il-prinċipji ta' ugwaljanza u ta' proporzjonalità. Sussidjarjament, hija tfakkar l-indipendenza tal-Qorti tal-Prim'Istanza fir-rispett tal-Kummissjoni sabiex jiġu stabbiliti multi fir-rigward tas-setgħa ta' ġurisdizzjoni sħiħa tal-Qorti tal-Prim'Istanza.

47 Il-Kummissjoni tiċħad l-argumenti kollha ta' Roquette. Hija ssostni li l-ebda element ma kien jippermettilha li tkun taf li l-glukonat tas-sodju likwidu ta' roquette kien jikkorrispondi għal-"likuri tal-melħ". Skond il-Kummissjoni, Roquette żammet l-ambigwità f'dan ir-rigward intenzjonalment. Sabiex issostni din l-affermazzjoni hija tirreferi għar-risposti ta' Roquette tat-3 ta' Mejju 1999 u tal-21 ta' Mejju 2001 għad-domandi ta' informazzjoni tagħha u għad-dokument kummerċjali anness ma l-ittra ta' Roquette tad-19 ta' Novembru 1999. Il-kummissjoni tosserva li, f'kull wieħed minn dawn id-dokumenti Roquette ssemmi l-glukonat tas-sodju likwidu mingħajr ma tispeċifika jekk dan jikkostitwixxix "likuri tal-melħ". Min-naħa l-oħra, ir-riferimenti, li saru fl-ittra ta' Roquette tad-19 ta' Novembru 1999, għall-glukonat tas-sodju likwidu u għal-"likuri tal-melħ" ma jippermettux li jiġi konkluż b'mod ċar li Roquette kienet tikkummerċjalizza biss glukonat tas-sodju likwidu tat-tip "likuri tal-melħ". Il-Kummissjoni tenfasizza l-fatt li Roquette kienet taf li t-talbiet għall-informazzjoni kienu intiżi sabiex jiġi evalwat is-suq effettwat mill-akkordju sabiex fuq dan ikunu jistgħu jiġu bbażati l-multi. Hija ssostni, konsegwentement, li mhuwiex kredibli wisq li Roquette, meta rrispondiet għat-talbiet ta' informazzjoni, ma semmietx in-natura tal-glukonat tas-sodju likwidu tagħha minħabba li kellha tirrispetta l-formula li ġiet trażmessa lilha u minħabba l-biża li tonqos, billi titbiegħed minn dan il-format, mill-obbligu ta' kollaborazzjoni tagħha. Il-Kummissjoni tikkontesta r-rilevanza tas-sentenza, invokata minn Roquette, Gruber + Weber vs Il-Kummissjoni, punt 42 iktar 'il fuq, peress li, f'dan il-każ, hija ġiet indotta fi żball minn Roquette. Fl-aħħar nett, il-Kummissjoni tosserva li ebda waħda mill-partijiet li ħadu sehem fl-akkordju ma indikat, matul il-proċedura, li l-glukonat tas-sodju fil-forma likwida ta' Roquette seta' jiġi eskluż mill-kartell.

48 Sussidjarjament, il-Kummissjoni tenfasizza li, anki li kieku l-prodott fil-forma likwida ta' Roquette jkollu jiġi eskluż mill-kalkolu tal-fatturat relatat mal-glukonat tas-sodju ta' din ta' l-aħħar, dan ma jaffettwax l-ammont ta' tluq ta' 10 miljun EUR li l-Kummissjoni stabbiliet għall-multa.

49 Hija tindika, f'dan ir-rigward, li l-multa għandha tkun proporzjonata mal-gravità u mat-tul taż-żmien tal-ksur u mhux mal-fatturat ta' l-impriża. Il-linji gwida jipprovdu li din il-gravità għandha tiġi evalwata skond in-natura tal-ksur, ta' l-impatt tal-ksur fuq is-suq meta dan ikun jista' jitkejjel u tal-firxa ġeografika tas-suq ikkonċernat. Barra minn dan, kemm it-Titolu 1A tal-linji gwida kif ukoll il-ġurisprudenza jgħarrfu li l-implementazzjoni tal-prinċipju ta' ugwaljanza tista' twassal li għall-istess imġiba jiġu applikati ammonti differenzjati għall-impriżi kkonċernati mingħajr ma din id-differenzjazzjoni tkun ibbażata fuq kalkolu aritmetiku (sentenza tal-Qorti tal-Prim'Istanza tat-13 ta' Diċembru 2001, Acerinox vs Il-Kummissjoni, T-48/98, Ġabra p II-3859, punt 90).

50 F'dan il-każ, il-Kummissjoni ssostni li, anki jekk is-sehem tas-suq ta' Roquette jkollu jitnaqqas minn 20.96 għal 17.4 %, Roquette xorta waħda tibqa' waħda mit-tliet produtturi prinċipali tal-glukonat tas-sodju li għalihom għandu jiġi stabbilit ammont ta' tluq ta' 10 miljun EUR. Hija tibqa' ħafna iktar il-quddiem minn ADM u mill-kumpanniji prinċipali ta' Glucona, li għandhom sehem tas-suq ta' inqas minn 10% u li ġie impost fuqhom ammont ta' tluq ta' 5 miljun EUR.

2. Il-kunsiderazzjonijiet tal-Qorti tal-Prim'Istanza

51 Preliminarjament, għandu jiġi osservat li, skond il-premessi 34 u 38 tad-Deċiżjoni, huwa kostanti li l-prodott li huwa s-suġġett ta' l-infrazzjoni huwa l-glukonat tas-sodju, li jinkludi l-glukonat tas-sodju solidu, dak likwidu u l-aċidu glukoniku, bl-eċċezzjoni tal-prodott imsemmi "likuri tal-melħ".

52 Barra minn dan, mill-premessi 48 u 381 tad-Deċiżjoni jirriżulta li l-fatturati li l-Kummissjoni kkunsidrat huma dawk li ntbagħtu mar-risposti li l-partijiet li ħadu sehem fl-akkordju bagħtu għat-talbiet ta' informazzjoni tal-Kummissjoni u li dawn il-fatturati jikkorrispondu maċ-ċifri tal-bejgħ tal-glukonat tas-sodju fuq livell dinji li kull wieħed mill-membri ta' l-akkordju għamel matul l-aħħar sena tal-ksur, jiġifieri l-1995, il-fatturat dinji ta' Roquette għall-glukonat tas-sodju kien jitla' għal 12 293.62 il-elf EUR u s-sehem tagħha tas-suq dinji ġie stmat għal 20.96 % (premessa 48 tad-Deċiżjoni).

53 B'risposta għal mistoqsija bil-miktub tal-Qorti tal-Prim'Istanza, il-Kummissjoni kkonfermat li s-somma ta' 12293.62 elf EUR kienu jikkorrispondu għal 80216582 Frank Franċiż (FRF), ammont li Roquette kienet bagħtet lill-Kummissjoni fir-risposta tagħha għat-talba għall-informazzjoni tal-21 ta' Mejju 2001. Minn din ir-risposta tal-21 ta' Mejju jirriżulta li l-ammont ta' 80216582 FRF, li jirrappreżenta l-fatturat dinji li Roquette għamlet għall-glukonat tas-sodju fl-1995, jikkorrispondi mat-total tal-fatturat ta' Roquette għall-glukonat tas-sodju fil-forma solida (60517501 FRF) flimkien ma ta' dak fil-forma likwida (16029382 FRF) u għall-aċidu glukoniku (3669699 FRF) fl-1995.

54 Fl-aħħar nett, fir-replika tagħha, Roquette annettiet dikjarazzjoni magħmula mill-president direttur ġenerali tagħha li tgħid li, fl-1995 u qabel, hija taħt l-isem "glukonat likwidu" kkummerċjalizzat biss "likuri tal-melħ". Il-Kummissjoni ma kkontestatx l-eżattezza ta' din id-dikjarazzjoni la fil-kontro replika tagħha, la fir-risposti tagħha għall-mistoqsijiet bil-miktub li sarula mill-Qorti tal-Prim'Istanza u lanqas matul is-seduta.

55 Konsegwentement, huwa kostanti li l-fatturat ta' Roquette, li ġie kkunsidrat mill-Kummissjoni, kien jinkludi dak magħmul mill-bejgħ ta' "likuri tal-melħ" meta dan il-prodott ma kienx jagħmel parti mis-suġġett ta' l-akkordju. Minn dan isegwi li l-fatturat ta' Roquette li ġie kkunsidrat sabiex jiġi ddeterminat l-ammont tal-multa huwa żbaljat. Għalhekk, bi-żball, ġiet imposta fuq Roquette multa li l-ammont tagħha ma kienx jirrifletti b'mod xieraq il-pożizzjoni li hija kellha fis-suq tal-prodott li kien is-suġġett tal-ksur.

56 Il-konsegwenzi ta' dan l-iżball jiġu kkunsidrati, wara l-analiżi tal-motivi l-oħra mressqa minn Roquette, fil-kuntest ta' l-eżerċiżzzju mill-Qorti tal-Prim'Istanza tal-ġurisdizzjoni sħiħa tagħha.

C – Fuq l-impatt konkret ta' l-akkordju

1. Osservazzjonijiet preliminari

57 Essenzjalment Roquette issostni li l-Kummissjoni ma kkunsidratx l-effett limitat ta' l-akkordju matul l-evalwazzjoni ta' l-impatt konkret tiegħu fuq is-suq in kwistjoni. Għaldaqstant, il-Kummissjoni marret kontra l-prattiċi tagħha stess u ta' ġurisprudenza stabbilita bi ksur ta' l-Artikolu 15 tar-Regolament Nru 17 u tal-prinċipju tal-proporzjonalità.

58 F'dan ir-rigward għandu jiġi mfakkar li, skond ġurisprudenza kostanti, il-gravità ta' infrazzjoni għandha tiġi stabbilita abbażi ta' diversi elementi bħal ma huma, b'mod partikolari, iċ-ċirkustanzi partikolari tal-kwistjoni u l-kuntest tagħha, u dan mingħajr ma jkun hemm bżonn ta' lista mandatorja jew eżawrjenti ta' kriterji li għandhom bilfors jiġu kkunsidrati (digriet tal-Qorti tal-Ġustizzja tas-17 ta' Lulju 1997, Ferriere Nord vs Il-Kummissjoni, C-219/95 P, Ġabra p. I-4411, punt 33; sentenza tal-Qorti tal-Prim'Istanza ta' l-20 ta' Marzu 2002, HFB et vs Il-Kummissjoni, T-9/99, Ġabra p. II-1487, punt 443).

59 Fil-linji gwida tagħha (l-ewwel inċiż tal-punt 1 A), il-Kummissjoni indikat li, sabiex tiġi evalwata l-gravità ta' ksur, hija kkunsidrat, minbarra l-istess natura ta' dan il-ksur u tal-firxa tas-suq ġeografiku kkonċernat, "l-impatt konkret [tal-ksur] fuq is-suq meta dan ikun jista' jitkejjel".

60 Fir-rigward ta' dan il-każ, mill-premesssi 334 sa 388 tad-Deċiżjoni jirriżulta li l-Kummissjoni effettivament stabbiliet l-ammont tal-multa, determinata skond il-gravità tal-ksur, billi kkunsidrat dawn it-tliet kriterji. B'mod partikolari, f'dan il-kuntest, hija kkunsidrat li l-akkordju kellu "effett reali" fuq is-suq tal-glukonat tas-sodju (premessa 371 tad-Deċiżjoni).

61 Fil-premessa 340 tad-Deċiżjoni, il-Kummissjoni ppreżentat l-analiżi tagħha kif ġej:

"Il-Kummissjoni tqis li l-ksur, imwettaq minn impriżi li, matul il-perijodu previst minn din id-deċiżjoni, li kienu jirrappreżentaw iktar minn 90 % tas-suq dinji u 95 % tas-suq Ewropew tal-glukonat tas-sodju, kellu impatt reali fuq is-suq fiż-ŻEE, għaliex dan ġie implementat b'mod għaqli. Peress li l-ftehim kien intiż speċifikament sabiex jirrestrinġi l-volumi ta' bejgħ, sabiex jinżammu prezzijiet għola minn dawk li kienu jinżammu fin-nuqqas tal-ftehim u sabiex il-bejgħ lill-ċerti klijenti jkun limitat, dawn kellhom jeffettwaw l-iskema normali ta' l-imġiba fuq is-suq u, għaldaqstant, ikollhom effett fuq dan ta' l-aħħar."

62 Fil-premessa 341 tad-Deċiżjoni, hija tenfasizza li, "safejn possibbli, saret distinzjoni bejn il-kwistjoni ta' l-implementazzjoni tal-ftehim u l-kwistjoni ta' l-effetti li dan ta' l-aħħar kellu fuq is-suq", iżda li "madankollu ma setax jiġi evitat li wħud mill-elementi ta' fatt jintużaw darbtejn sabiex tittieħed deċiżjoni fuq dawn iż-żewġ punti".

63 Minħabba dan, l-ewwel nett, il-Kummissjoni analizzat l-implementazzjoni ta' l-akkordju (premessi 342 sa 351 tad-Deċiżjoni). Hija tgħid li l-implementazzjoni ta' l-akkordju kienet ipprovata minn diversi elementi li wasslu għal dak li hija tikkunsidra bħala l-qofol ta' l-akkordju, jiġifieri l-kwoti tal-bejgħ. Barra minn dan, il-Kummissjoni invokat il-fatt li "l-akkordju kien ikkaratterizzat mill-għan kostanti li jiġu ffissati prezzijiet imfittxija u/jew minimi" u żiedet li, fl-opinjoni tagħha, "dawn il-prezzijiet kellhom ikollhom effett fuq l-imġiba ta' dawk li ħadu sehem, anki jekk dawn ma kinux sistematikament mimsusa minn dawn ta' l-aħħar" (premessa 348 tad-Deċiżjoni). Il-Kummissjoni kkonkludiet li "wieħed ma setax ikollu dubji fuq l-effiċjenza ta' l-implementazzjoni ta' [l-akkordju]" (premessa 350 tad-Deċiżjoni).

64 It-tieni nett, il-Kummissjoni evalwat l-impatt tal-ksur fuq is-suq tal-glukonat tas-sodju. F'dan ir-rigward, hija qabel kollox irriferiet għall-evalwazzjoni tas-suq rilevanti li saret fil-premessi 34 sa 41 tad-Deċiżjoni. Wara dan, billi rreferiet għall-evalwazzjoni li kienet diġà saret fil-premessi 235 u 236 tad-Deċiżjoni, il-Kummissjoni, billi invokat iż-żewġ tabelli (iktar 'il quddiem "il-grafiċi") ikkonfiskati mill-uffiċċji ta' Roquette (premessa 354 tad-Deċiżjoni), sostniet dan li ġej:

"L-evoluzzjoni tal-prezzijiet, hekk kif jirriżulta mill-[grafiċi] li nstabu fl-uffiċċji ta' Roquette matul l-ispezzjoni, turi li l-iskop imfittex mill-membri li ħadu sehem fl-akkordju kien intlaħaq, minn ta' l-inqas f'parti minnu. Iż-żewġ [grafiċi], li jiddeskrivu l-evoluzzjoni tal-prezz fi FRF fis-suq Ewropew tal-glukonat tas-sodju mill-1977 sa l-1995, juru li fl-1985 kien hemm tnaqqis. Din il-fluttwazzjoni probabbilment kienet ir-riżultat tat-tmiem ta' l-akkordju l-qadim u ż-żieda tal-kapaċitajiet ta' produzzjoni li rriżultat. Lejn it-tmiem tas-sena 1986, il-livell tal-prezzijiet kien naqas bi kważi n-nofs meta mqabbel ma' dak tal-bidu tas-sena 1985. Huwa x'aktarx minnu li l-applikazzjoni tal-ftehim li stabbilixxew l-akkordju l-ġdid sa mill-1986 ikkontribwixxew b'mod kunsiderevoli għaż-żieda (irduppjar) fil-prezz li ġie kkonstatat bejn l-1987 u l-1989. Wara tnaqqis fl-1989, li kien inqas qawwi minn dak ta' l-1985, il-livell tal-prezzijiet baqa', sa l-1995, madwar 60% għola minn dak ta' l-1987."

65 Fil-premessi 235 u 236 tad-Deċiżjoni, li għalihom tirreferi l-premessa 354 ta' din ta' l-aħħar, il-Kummissjoni kkunsidrat dan li ġej:

"(235) Żewġ dokumenti li ġew ikkonfiskati mill-uffiċċji ta' Roquette matul l-ispezzjoni huma espliċiti biżżejjed u jikkostitwixxu elementi ta' prova dwar ir-riżultati miksuba mill-akkordju fuq il-glukonat tas-sodju. Dawn b'mod partikolari fihom [grafiċi] li jipprovdu l-prezz medju "Ewropew" tal-glukonat tas-sodju mill-1977 sa l-1995.

(236) [Waħda mill-grafiċi] turi b'mod ċar li fl-1981 u fl-1987, meta rispettivament ġew implementati l-"ewwel" u t-"tieni" akkordji, il-prezzijiet telgħu bħal vleġġa. Il-prezzijiet waqgħu f'daqqa fl-1985, u dan jikkorrispondi mat-tmiem ta' l-"ewwel akkordju", peress li Roquette kienet ħarġet minnu. Bejn l-1987 u l-1989, kien hemm żieda qawwija fil-prezz tal-glukonat tas-sodju; fil-fatt dan ġie rduppjat. Wara dan, mill-1989 sa l-1995, dan baqa' jogħla b'madwar 60% mill-prezz li dan kellu fil-perijodu ta' l-1987. Għandu jiġi osservat li, kuntrarjament għall-perijodu 1981-1986, il-prezz tal-glukonat tas-sodju seta' jinżamm fuq livell għoli ħafna sa l-1995."

66 Wara dan, il-Kummissjoni ġabret flimkien, analizzat u ċaħdet id-diversi argumenti li l-partijiet ikkonċernati invokaw matul il-proċedura amministrattiva sabiex jikkontestaw il-konklużjoni li hija kienet laħqet fuq il-grafiċi kkonfiskati mill-uffiċċji ta' Roquette. F'dak li jirrigwarda l-argumenti ta' ADM, li b'mod partikolari sostniet li din l-evalwazzjoni tal-prezzijiet kienet isseħħ anki li kieku ma kienx hemm l-akkordju, il-Kummissjoni qalet dan li ġej (premessa 359, 365 u 369 tad-Deċiżjoni):

"(359) […] L-argumenti mressqa minn ADM ma jipprovawx b'mod konvinċenti li l-implementazzjoni ta' l-akkordju ma kellha l-ebda sehem fil-fluttwazzjoni tal-prezz. Għalkemm huwa minnu li s-sitwazzjoni proposta minn ADM tista' tivverifika ruħha fin-nuqqas ta' akkordju, madankollu dan jgħodd ukoll għal akkordju li jkun jeżisti. Iż-żieda ta' kapaċità li ġiet irreġistrata f'nofs is-snin 80 setgħet kienet, fl-istess hin, kemm il-kawża kif ukoll ir-riżultat tat-tmiem ta' l-ewwel akkordju (1981-1985). F'dak li jirrigwarda l-evoluzzjoni li seħħet sa mill-1987, din hija kompletament kompatibbli mar-riattivazzjoni ta' l-akkordju li sar fuq dan il-perijodu. Konsegwentement, il-fatt li l-prezz tal-glukonat tas-sodju beda jiżdied ma jistax jiġi spjegat biss minħabba l-kompetizzjoni, iżda għandu jiġi interpretat fid-dawl tal-ftehim li l-partijiet li ħadu sehem laħqu fuq il-"prezz minimu", it-tqassim ta' l-ishma tas-suq kif ukoll is-sistema ta' informazzjoni u ta' sorveljanza. Dawn il-fatturi kollha kkontribwixxew għas-suċċess taż-żidiet tal-prezz.

[…]

(365) [Waħda mill-grafiċi] li nstabet fl-uffiċċji ta' Roquette tikkonferma li bejn l-1991 u l-1995, jiġifieri l-perijodu li matulu ADM pparteċipat fl-akkordju, il-prezzijiet baqgħu stabbli jew naqsu ftit. Xejn ma jindika li l-prezzijiet kienu waqgħu ħafna u inqas u inqas li dawn ma kinux lukrattivi. Il-ħruġ ta' ADM mis-suq iktar tista' tiġi spjegata permezz tal-problemi tekniċi gravi, li hija kellha eżatt wara li hija daħlet fl-akkordju u li baqgħu jippersistu.

[…]

(369) Fl-aħħar nett, ma tantx jidher probabbli li l-partijiet kienu ddeċidew, għal diversi drabi, li jiltaqgħu mad-dinja kollha sabiex bejniethom jiftehmu l-kwoti tal-bejgħ, jiffissaw il-prezzijiet u jaqsmu l-klijenti għall-perijodu daqsekk twil, jekk fost l-oħrajn wieħed jikkunsidra r-riskji meħuda, li kieku, kif huma jsostnu, l-akkordju kellu biss effett żgħir jew limitat fuq is-suq tal-glukonat tas-sodju."

67 Fir-rigward ta' din l-analiżi, id-diversi lmenti mressqa minn Roquette dwar l-espożizzjoni li l-Kummissjoni għamlet ta' l-eżistenza ta' l-impatt konkret ta' l-akkordju jistgħu jiġu distinti skond jekk kinux jirrigwardaw id-deduzzjonijiet li l-Kummissjoni għamlet mill-implementazzjoni ta' l-akkordju, l-elementi kkunsidrati mill-Kummissjoni sabiex tipprova li l-akkordju ġie implementat u li kellu effett u n-nuqqas tal-Kummissjoni li tikkunsidra elementi oħra meta hija kienet qegħda tevalwa l-impatt konkret ta' l-akkordju.

2. Fuq il-fatt li l-Kummissjoni għażlet metodu żbaljat sabiex tipprova li l-akkordju kellu impatt konkret fuq is-suq

a) L-argumenti tal-partijiet

68 Fir-rigward tal-kontestazzjoni tagħha dwar ir-rilevanza ta' l-elementi li l-Kummissjoni kkunsidrat sabiex tipprova l-implementazzjoni u l-effett ta' l-akkordju, Roquette tikkontesta li l-Kummissjoni setgħet tistabbilixxi l-eżistenza ta' impatt konkret billi tibbaża ruħha fuq deduzzjonijiet magħmula mill-implementazzjoni ta' l-akkordju.

69 B'mod partikolari, Roquette tikkontesta, minn naħa, l-analiżi li l-Kummissjoni għamlet fil-premessi 340 sa 351 tad-Deċiżjoni, li fihom hija tafferma li, peress li l-akkordju ġie implementat b'mod għaqli, dan bilfors kellu jeffettwa l-iskema normali ta' l-imġiba fis-suq u li l-implementazzjoni effettiva tal-ftehim mhux bilfors tfisser l-applikazzjoni eżatta ta' l-istess prezzijiet u volumi fis-suq, iżda li tqarrib tal-livell miftiehem ikun biżżejjed. Roquette tikkontesta, min-naħa l-oħra, id-deduzzjoni li għaliha waslet il-Kummissjoni, fil-premessa 369 tad-Deċiżjoni, mil-laqgħat kontinwi li l-partijiet kellhom għal perijodu twil minkejja r-riskji, ta' l-eżistenza ta' effett fuq is-suq.

70 Il-Kummissjoni tikkontesta l-fondatezza ta' dan l-argument.

b) Il-kunsiderazzjonijiet tal-Qorti tal-Prim'Istanza

71 L-ewwel nett, għandu jiġi mfakkar li, skond l-ewwel inċiż tal-Punt 1A tal-linji gwida, fil-kalkolu tal-multa skond il-gravità tal-ksur, il-Kummissjoni għandha tikkunsidra, b'mod partikolari, l-"impatt konkret [tal-ksur] fuq is-suq meta dan ikun jista' jitkejjel".

72 F'dan ir-rigward, għandu jiġi analizzat is-sinjifikat eżatt tal-kliem "meta dan [jiġifieri l-impatt konkret] ikun jista' jitkejjel". B'mod partikolari, għandu jiġi ddeterminat jekk, skond dan il-kliem, il-Kummissjoni tistax tikkunsidra l-impatt konkret ta' ksur fil-kuntest tal-kalkolu ta' l-ammont tal-multi biss jekk, u safejn, din tkun kapaċi tikkwantifika dan l-impatt.

73 Kif ġustament ikkunsidrat il-Kummissjoni, l-eżami ta' l-impatt ta' akkordju fuq is-suq ikkonċernat neċessarjament jimplika l-użu ta' ipoteżi. F'dan il-kuntest, il-Kummissjoni għandha b'mod partikolari teżamina x'kien ikun il-prezz tal-prodott in kwistjoni li kieku ma kienx hemm l-akkordju. Issa, fl-eżami tal-kawżi ta' l-evoluzzjoni reali tal-prezzijiet, huwa perikoluż li jsiru spekulazzjonijiet fuq is-sehem rispettiv ta' kull waħda minn dawn ta' l-aħħar. Għandha tiġi kkunsidrata ċ-ċirkustanza oġġettiva li, minħabba l-akkordju fuq il-prezz, il-partijiet espliċitament irrinunċjaw għal-libertà tagħhom li jikkompetu kontra xulxin permezz tal-prezz. Għalhekk, l-evoluzzjoni ta' l-influwanza li tirriżulta minn fatturi oħra li mhumiex din l-astensjoni volontarja tal-partijiet li ħadu sehem fl-akkordju għandha bilfors tkun ibbażata fuq probabbiltajiet raġonevoli u li ma jistgħux jiġu kkwantifikati bi preċiżjoni.

74 Għalhekk, sabiex ma jintilifx l-effett utli ta' dan il-kriterju li jista' jiġi kkunsidrat għad-determinazzjoni ta' l-ammont tal-multa, il-Kummissjoni ma tistax tiġi kkritikata talli bbażat ruħha fuq l-impatt konkret li akkordju kellu fuq is-suq rilevanti, anki jekk hija ma tkunx tista' tikkwantifika dan l-impatt jew tipprovdi evalwazzjoni numerika f'dan ir-rigward.

75 Konsegwentement, l-impatt konkret ta' akkordju fuq is-suq ikkonċernat għandu jiġi kkunsidrat bħala suffiċjentement ipprovat jekk il-Kummissjoni tista' tipprovdi indizzji konkreti u kredibbli li jindikaw, bi probabbiltà raġjonevoli, li l-akkordju kellu impatt ċert fuq is-suq.

76 F'dan il-każ, mis-sinteżi ta' l-analiżi li saret mill-Kummissjoni (ara l-punti 61 sa 66 iktar 'il fuq) jirriżulta li din ibbażat ruħha fuq żewġ indizzji sabiex tikkonkludi l-eżistenza ta' l-"effett reali" ta' l-akkordju fuq is-suq. Fil-fatt, minn naħa, hija invokat il-fatt li l-partijiet li ħadu sehem fl-akkordju kienu, b'mod għaqli, implementaw il-ftehim ta' l-akkordju (ara, b'mod partikolari, il-premessa 340 tad-Deċiżjoni, riprodotta fil-punt 61 iktar 'il fuq) u li din ippersistiet għal perijodu twil (premessa 369 tad-Deċiżjoni, riprodotta fil-punt 66 iktar 'il fuq). Min-naħa l-oħra, hija qieset li l-grafiċi kkonfiskati mill-uffiċċji ta' Roquette juru ċertu qbil bejn il-prezzijiet stabbiliti mill-akkordju u dawk li l-partijiet li ħadu sehem fl-akkordju kienu realment jipprattikaw fis-suq (premessa 354 tad-Deċiżjoni, riprodotta fil-punt 64 iktar 'il fuq).

77 L-ewwel nett, għandu jiġi enfasizzat li l-Kummissjoni ma limitatx ruħha li tikkunsidra biss l-implementazzjoni effettiva ta' l-akkordju sabiex tiddeduċi li kien hemm impatt konkret fuq is-suq tal-glukonat tas-sodju. Fil-fatt, kif jirriżulta mis-siltiet tad-Deċiżjoni ċċitati iktar 'il fuq, il-Kummissjoni fittxet, safejn possibbli, li teżamina b'mod separat l-implementazzjoni ta' l-akkordju u l-impatt konkret li dan kellu fuq is-suq, billi essenzjalment ikkunsidrat li l-implementazzjoni ta' akkordju hija kundizzjoni preliminari u neċessarja, għalkemm mhux suffiċjenti, sabiex jintwera l-impatt konkret li dan kellu (ara, f'dan is-sens, il-premessa 341 tad-Deċiżjoni). Huwa minnu li fil-premessa 341 il-Kummissjoni ammettiet li "ma setax jiġi evitat li wħud mill-elementi ta' fatt jintużaw darbtejn sabiex tittieħed deċiżjoni fuq dawn iż-żewġ punti" – u kien għal din ir-raġuni li l-Kummissjoni, fil-kuntest ta' kull waħda mill-partijiet ta' l-analiżi tagħha, qatt ma użat, kif tosserva Roquette, kliem xieraq – iżda xorta jibqa' l-fatt li l-Kummissjoni ma tistax tiġi kkritikata li ħawwdet flimkien l-implementazzjoni ta' akkordju u l-impatt konkret li dan kellu. Min-naħa l-oħra, minħabba n-natura tagħha ta' kundizzjoni preliminari għall-impatt konkret ta' akkordju, l-implementazzjoni effettiva ta' akkordju tikkostitwixxi l-bidu ta' l-indikazzjoni ta' l-eżistenza ta' l-impatt konkret ta' l-akkordju.

78 Barra minn dan, il-Kummissjoni ma tistax tiġi kkritikata talli kkunsidrat li, peress li l-partijiet li ħadu sehem fl-akkordju kienu jirrappreżentaw 90 % tas-suq dinji u 95 % tas-suq taż-ŻEE tal-glukonat tas-sodju u peress li kienu jagħmlu sforzi kunsiderevoli sabiex jorganizzaw, isegwu u jissorveljaw il-ftehim ta' dan l-akkordju, l-implementazzjoni ta' dan ta' l-aħħar kienet tikkostitwixxi indikazzjoni qawwija ta' l-eżistenza ta' effetti fuq is-suq, meta wieħed jikkunsidra (ara l-punt 167 iktar 'il fuq) li, f'dan il-każ, il-Kummissjoni ma limitatx ruħha għal din l-analiżi.

79 Barra minn hekk, il-Kummissjoni setgħet ġustament tikkunsidra li l-piż ta' dan l-indizzju jżid fl-importanza aktar ma jtul l-akkordju. Fil-fatt, sabiex akkordju kumpless jiffunzjona tajjeb dan għandu jkun jiddependi, bħal fil-każ in eżami, fuq l-iffissar tal-prezzijiet, it-tqassim tas-swieq u l-iskambju ta' informazzjoni li b'mod partikolari tkun tinkludi indikazzjonijiet dwar l-ispejjeż ta' amministrazzjoni u ġestjoni. Għalhekk, il-Kummissjoni setgħet ġustament tikkunsidra li l-fatt li l-impriżi baqgħu għaddejjin bil-ksur għal żmien twil u assiguraw l-effettività tal-ġestjoni amministrattiva ta' l-akkordju għal perijodu twil, u dan minkejja r-riskji inerenti ta' tali attivitajiet illegali, jindika li l-partijiet li ħadu sehem fl-akkordju ħadu ċertu benefiċċju minn dan l-akkordju u, għaldaqstant, li dan kellu impatt konkret fuq is-suq ikkonċernat, anki jekk dan ma setax jiġi kkwantifikat.

80 Minn dak li ntqal iktar 'il fuq jirriżulta li l-Kummissjoni ma kinitx żbaljata fil-metodu li użat sabiex tevalwa l-impatt konkret ta' l-akkordju fuq is-suq tal-glukonat tas-sodju.

3. Fuq l-ilmenti bbażati fuq l-elementi li l-Kummissjoni kkunsidrat sabiex tikkonkludi l-implementazzjoni u l-effetti ta' l-akkordju

a) Dwar il-fażijiet differenti ta' l-akkordju

L-argumenti tal-partijiet

81 Skond Roquette, fid-Deċiżjoni l-Kummissjoni tagħmel distinzjoni bejn tliet fażijiet fl-implementazzjoni ta' l-akkordju, jiġifieri l-fażi "preparatorja" (minn Mejju 1986 sa April 1987), il-fażi "operattiva" (minn April 1987 sa Mejju 1990, data ta' meta ADM daħlet fl-akkordju) u l-fażi ta' "deklin" (minn Mejju 1990 sa Ġunju 1995). Roquette issostni li din id-distinzjoni hija x'aktarx ibbażata fuq il-livell ta' l-impatt li l-akkordju kellu fuq is-suq u li l-Kummissjoni ma evalwatx b'mod xieraq l-effetti li l-akkordju kellu matul l-ewwel u l-aħħar fażijiet.

82 Roquette issostni li, matul il-fażi preparatorja, ma kien hemm ebda effett reali kontra l-kompetizzjoni fis-suq ikkonċernat u dan għaliex, f'din il-fażi, il-partijiet stabbilixxew biss il-kuntatti u qablu fuq il-prinċipji ġenerali ta' l-akkordju. Kif il-Kummissjoni għarfet fil-premessa 106 tad-Deċiżjoni, il-laqgħa ta' Mejju 1986 ma kellhiex effetti u għalhekk din ma kellhiex tiġi kkunsidrata fl-evalwazzjoni ta' l-effetti ta' l-akkordju, Roquette tqis li lanqas il-laqgħa tad-19 u l-20 ta' Frar 1987 ma pproduċiet effetti u li għalhekk lanqas din ma kellha tiġi kkunsidrata mill-Kummissjoni. Skond Roquette, matul din l-aħħar laqgħa ġew deċiżi biss il-prinċipji ta' l-akkordju iżda mhux il-modalitajiet prattiċi li ġew deċiżi biss iktar tard matul il-laqgħa tal-11 u tat-12 ta' April 1987. Għalhekk, il-Kummissjoni kellha tikkunsidra li l-ksur beda jipproduċi effetti biss minn April 1987 u mhux kif ikkunsidrat fid-Deċiżjoni minn Frar 1987.

83 Barra minn dan, Roquette tqis li l-Kummissjoni, fl-evalwazzjoni ta' l-effetti ta' l-akkordju fuq is-suq, naqset milli tikkunsidra ċerti nuqqasijiet funzjonali li dan ta' l-aħħar kellu matul il-fażi ta' deklin. Għalhekk, il-Kummissjoni ma kkunsidratx li s-sistema ta' kumpensazzjoni kellha tiġi rriveduta minħabba li ADM ma setatx tirrispetta l-kwoti li kienu ġew attribwiti lilha meta din ingħaqdet ma l-akkordju, anki jekk il-Kummissjoni tirrikonoxxi dawn il-fatti fil-premessi 100, 200 u 209 tad-Deċiżjoni. Il-Kummissjoni lanqas ma kkunsidrat in-nuqqas ta' implementazzjoni tal-prinċipji miftehma matul il-laqgħat, b'mod partikolari f'dak li jirrigwarda l-iskambju ta' informazzjoni relatata mal-bejgħ u r-rispett tal-kwoti mill-partijiet. B'mod partikolari, Roquette issostni li l-Kummissjoni ma kkunsidratx li hija kienet irrifjutat li tieħu sehem fis-sistema ta' sorveljanza esterna, ħaġa li kienet tagħtiha marġni ta' manuvra.

84 Il-Kummissjoni titlob li dan l-argument jiġi miċħud.

Il-kunsiderazzjonijiet tal-Qorti tal-Prim'Istanza

85 F'dak li jirrigwarda n-nuqqas ta' kunsiderazzjoni tad-diversi perijodi ta' l-akkordju, l-ewwel nett għandu jitqies li, bil-kontra ta' dak li ssostni Roquette, il-Kummissjoni ma stabbilitx il-livell ta' l-impatt ta' l-akkordju skond kull waħda mill-fażijiet ta' dan ta' l-aħħar. Fil-fatt, mill-premessi 352-il quddiem tad-Deċiżjoni jirriżulta li l-Kummissjoni kkunsidrat l-impatt ta' l-akkordju fuq il-bażi ta' perijodu wieħed li jkopri t-tul ta' żmien kollu tal-ksur.

86 Barra minn dan, f'dak li jirrigwarda n-nuqqas ta' effett ta' l-akkordju matul il-fażi preparatorja tiegħu, mid-Deċiżjoni jirriżulta b'mod ċar li matul il-laqgħa tad-19 u l-20 ta' Frar 1987 f'Amsertdam, Benckiser GmbH (li, fl-1988, ċediet l-attivitajiet tagħha li kienu jikkonċernaw il-glukonat tas-sodju lil Jungbunzlauer), Fujisawa, Glucona u Roquette laħqu ftehim-qafas ġenerali li l-modalitajiet tiegħu kellhom jiġu eżaminati matul il-laqgħa ta' wara, li kienet prevista għal xahrejn wara f'Vancouver (premessi 108 u 109 tad-Deċiżjoni), u li, matul il-laqgħa tal-11 u t-12 ta' April 1987 f'Vancouver, dawn l-istess partijiet, kif ukoll Finnsugar, kienu ppreċiżaw prinċipji ta' implementazzjoni ta' l-Akkordju (premessi 112, 113, 115 u 116 tad-Deċiżjoni).

87 Madankollu, matul il-laqgħa tad-19 u l-20 ta' Frar 1987 f'Amsterdam, ġie miftiehem, f'dak li jirrigwarda l-prinċipju ta' l-iffissar, l-iffriżar u r-rispett ta' l-ishma tas-suq fuq il-bażi taċ-ċifri ta' bejgħ reali tas-sena jew tas-sentejn preċedenti, li ċ-ċifri tal-bejgħ ta' l-1986 kellhom iservu ta' riferiment (premessa 108 tad-Deċiżjoni) u li l-ishma tas-suq kellhom jinqasmu skond ċerta skala ta' tqassim. Dan l-aħħar element jirriżulta minn nota ta' rappreżentant ta' Roquette tat-3 ta' Marzu 1997, li Roquette ppreżentat lill-Kummissjoni matul il-proċedura amministrattiva. Konsegwentement, matul il-laqgħa tad-19 u l-20 ta' Frar 1987 f'Amsterdam, minn ta' l-anqas, il-partijiet ftehmu fuq uħud mill-modalitajiet li kellhom jiġu pprattikati u b'hekk ippermettew applikazzjoni parzjali ta' l-akkordju. Għaldaqstant, l-implementazzjoni tiegħu sa minn din id-data ma tistax tiġi kkontestata, u dan minkejja d-diversi preċiżazzjonijiet li saru iktar tard.

88 F'dak li jikkonċerna n-nuqqas ta' kunsiderazzjoni tad-diminuzzjoni ta' l-effetti ta' l-akkordju matul il-perijodu ta' deklin, mid-Deċiżjoni jirriżulta b'mod ċar li n-nuqqas ta' rispett tal-kwoti minn ADM ġab miegħu nuqqas ta' ftehim bejn id-diversi membri li ħadu sehem fl-akkordju u talbiet sabiex ma tibqax tintuża s-sistema ta' kumpensazzjoni (ara, b'mod partikolari, il-premessi 100, 200 u 209 tad-Deċiżjoni). Madankollu, l-impossibbiltà li ADM tissodisfa l-kwota ta' bejgħ tagħha, filwaqt li l-partijiet l-oħra li ħadu sehem fl-akkordju naqqsu l-offerta tagħhom tal-prodott, kienet naqqset iktar l-offerta tal-glukonat tas-sodju fis-suq, u dan bl-ebda mod ma naqqas, anzi żied l-effett ta' l-akkordju fuq is-suq.

89 Barra minn dan, f'dak li jirrigwarda l-allegazzjonijiet ta' Roquette li jikkonċernaw in-nuqqas tal-partijiet li jirrispettaw il-komunikazzjoni ta' l-informazzjoni li tirrigwarda l-bejgħ tagħhom u fir-rispett tal-kwoti matul dan il-perijodu ta' deklin, għandu jiġi osservat li Roquette limitat ruħha li sabiex issostni l-argument tagħha tinvoka r-rifjut tagħha li tipparteċipa fis-sistema ta' sorveljanza esterna, li kienet tħallilha marġni ta' manuvra. Issa, skond ġurisprudenza stabbilita sew, l-imġiba effettiva li impriża tallega li tadotta mhijiex rilevanti għall-finijiet ta' l-evalwazzjoni ta' l-impatt ta' l-akkordju fuq is-suq, peress li l-effetti li għandhom jiġu kkunsidrati huma dawk li jirriżultaw mill-ksur kollu kemm hu li hija tkun ħadet sehem fih (sentenza tal-Qorti tal-Ġustizzja tat-8 ta' Lulju 1999, Il-Kummissjoni vs Anic Partecipazzioni, C-49/92 P. Ġabra p. I-4125, punti 150 u 152, u s-sentenza tal-Qorti tal-Prim'Istanza tad-9 ta' Lulju 2003, Archer Daniels Midland u Archer Daniels Midland Ingredients vs Il-Kummissjoni, T-224/00, Ġabra p. II-2597, punti 160 u 167). Konsegwentement, l-argument ta' nuqqas ta' kunsiderazzjoni tat-tnaqqis ta' l-effetti ta' l-akkordju matul il-perijodu ta' deklin, ukoll mhuwiex fondat.

90 Fl-aħħar nett, f'kull każ, anki jekk ikun il-każ li l-akkordju ma ġiex implementat matul il-perijodu preparatorju u l-perijodu ta' deklin, dan il-fatt, fih innifsu, ma jipprovax in-nuqqas ta' impatt ta' dan l-akkordju fuq is-suq. L-impatt ta' akkordju mhux bilfors ikun relatat mat-tul ta' żmien tiegħu. Għalhekk, ma jistax jiġi eskluż li, meta akkordju ma jkollux effett għal żmien twil iżda mbagħad ikollu effett devastanti għal żmien qasir, l-effett ta' dan l-akkordju jkun importanti daqs dak ta' akkordju li jkollu ċertu effett għat-tul ta' żmien kollu li dan dam għaddej. Konsegwentement, in-nuqqas ta' effett jew il fatt li l-akkordju, matul ċerti perijodi, jkollu effett limitat, anki jekk dan ikun minnu, mhux bilfors jipprova li l-effett kien inqas minn dak ta' akkordju meħud għat-tul ta' żmien kollu tiegħu.

91 Fir-rigward ta' dak li ntqal iktar il-fuq, l-ilmenti ta' Roquette bbażati fuq in-nuqqas ta' kunsiderazzjoni tad-diversi perijodi ta' l-akkordju għandhom jiġu miċħuda.

b) Fuq in-nuqqas ta' l-ilħuq ta' l-għanijiet ta' l-akkordju matul il-fażi operattiva

Introduzzjoni

92 Roquette tqis ukoll li, matul il-fażi operattiva (minn April 1987 sa Mejju 1990). l-akkordju kellu impatt reali limitat li l-Kummissjoni ma kkunsidratx b'mod xieraq. B'mod partikolari, Roquette tinvoka n-nuqqas ta' kunsiderazzjoni ta' l-effetti limitati ta' l-akkordju, minħabba l-falliment tas-sistema ta' sorveljanza, u n-nuqqas ta' twettiq ta' l-għanijiet ta' l-akkordju li huma l-istabbiliment tal-kwoti, l-iffissar tal-prezzijiet u t-tqassim tal-klijenti.

93 F'dan ir-rigward għandu, qabel kollx, jiġi enfasizzat li f'dan il-każ il-Kummissjoni ma tipprovax l-effett ta' l-akkordju fuq il-bażi tat-twettiq sħiħ ta' l-għanijiet tiegħu. Il-Kummissjoni tikkunsidra li l-iskambju ta' informazzjoni bejn il-partijiet, id-definizzjoni ddettaljata ta' l-ishma tas-suq, l-iffissar tal-prezzijiet imfittxija u/jew minimi u l-allokazzjoni tal-klijenti lill-partijiet li ħadu sehem fl-akkordju matul il-laqgħat huma l-prova ewlenija ta' l-implementazzjoni ta' l-akkordju. Fir-rigward ta' din l-implementazzjoni u ta' l-evoluzzjoni tal-prezz fis-suq tal-glukonat tas-sodju, kif jirriżulta, skond il-Kummissjoni, mill-grafiċi kkonfiskati mill-uffiċċji ta' Roquette, il-Kummissjoni tikkonkludi li kien hemm twettiq, almenu parzjali, ta' l-għan ewlieni mfittex mill-partijiet li ħadu sehem fl-akkordju, jiġifieri ż-żamma artifiċjali ta' prezzijiet għolja tal-glukonat tas-sodju (premessa 354 tad-Deċiżjoni).

94 Għalhekk, għandha tiġi kkunsidrata kull oġġezzjoni ta' Roquette dwar in-nuqqas ta' twettiq ta' l-għanijiet ta' l-akkordju sabiex jiġi ddeterminat jekk dawn jistgħux jikkontestaw l-eżistenza ta' implementazzjoni bħal dik ipprovata mill-Kummissjoni. Fil-fatt, peress li l-implementazzjoni ta' akkordju tikkostitwixxi l-kundizzjoni preliminari ta' l-eżistenza ta' l-impatt konkret ta' l-imsemmi akkordju, il-kontestazzjoni ta' l-implementazzjoni ta' l-akkordju tagħmel il-prova ta' l-eżistenza ta' impatt konkret ta' l-akkordju impossibbli.

Is-sistema ta' sorveljanza

– L-argumenti tal-partijiet

95 Roquette issostni li s-sistema ta' sorveljanza, meqjusa bħala element fundamentali ta' l-effetti ta' l-akkordju, kienet falliet totalment. Dan il-fatt ġie rrikonoxxut mill-Kummissjoni fil-premessi 93, 172, 195 u 214 tad-Deċiżjoni u enfasizzat minn Roquette fid-dikjarazzjoni ta' kooperazzjoni tagħha tat-22 ta' Lulju 1999 (iktar 'il quddiem id-"dikjarazzjoni tat-22 ta' Lulju 1999"), u dan jindika li l-partijiet li ħadu sehem fl-akkordju kienu jipprovdu informazzjoni ineżatta. Madankollu l-Kummissjoni ma kkunsidratx dan il-falliment tas-sistema ta' sorveljanza matul l-evalwazzjoni tal-gravità tal-ksur.

96 Il-Kummissjoni titlob li dan l-argument jiġi miċħud.

– Il-kunsiderazzjonijiet tal-Qorti tal-Prim'Istanza

97 F'dak li jirrigwarda s-sistemi ta' sorveljanza, jiġifieri, għall-ewwel, dik li kienet titwettaq permezz ta' kumpannija fiduċarja Żvizzera, li kienet tiġbor l-informazzjoni statistika fuq il-partijiet li ħadu sehem fl-akkordju, kif ukoll dik li permezz tagħha wieħed mill-partijiet li ħadu sehem fl-akkordju kien jiġbor l-informazzjoni dwar il-membri kollha sabiex iktar tard iqassamha lill-membri l-oħra ta' l-akkordju (premessa 92 tad-Deċiżjoni), mhuwiex ikkontestat li dawn ma operawx perfettament, b'tali mod li l-informazzjoni miġbura minn dawn is-sistemi ma kinitx tirrifletti b'mod sħieħ ir-realtà tas-suq.

98 Madankollu, l-ebda wieħed mill-elementi invokati minn Roquette ma jippermetti li jiġi kkontestat il-fatt li l-partijiet għaddew informazzjoni lill-akkordju fil-kuntest tas-sistema ta' sorveljanza. Barra minn dan, l-informazzjoni mgħoddija, anki jekk tiġi ammessa n-natura approssimattiva tagħhom, kellha almenu jkollha ċerta rilevanza u, għaldaqstant, ċerta utilità għall-partijiet li ħadu sehem fl-akkordju. Fil-fatt, fl-ebda mument, il-partijiet ma waqfu jibagħtu informazzjoni lis-sistema ta' sorveljanza u dawn baqgħu jiltaqgħu sabiex jiddiskutuha u jistabbilixxu kwoti fuq il-bażi tagħha.

99 Konsegwentement, il-Kummissjoni setgħet ġustament tikkonkludi, fil-premessa 344 tad-Deċiżjoni tagħha, li l-partijiet kienu implementaw, anki jekk b'mod imperfett, sistema ta' sorveljanza.

Il-kwoti

– L-argumenti tal-partijiet

100 Roquette issostni li l-għan li tiġi stabbilita sistema ta' kwoti ta' bejgħ kienet miżura ewlenija li ġiet innewtralizzata mill-falliment tas-sistema ta' sorveljanza. Il-premessi 181, 196, 200, 209 u 225 tad-Deċiżjoni għalhekk jenfasizzaw il-fatt li r-rispett tal-kwoti kien sors kontinwu ta' diffikultajiet. Barra minn hekk, Roquette, matul il-perijodu kollu tal-kooperazzjoni tagħha mal-Kummissjoni, kienet ġibdet l-attenzjoni tal-Kummissjoni dwar in-nuqqas ta' rispett tal-kwoti. Fid-dikjarazzjoni tagħha tat-22 ta' Lulju 1999 hija indikat ukoll li hija kienet dejjem ipproduċiet u biegħet fil-massimu tal-kapaċitajiet industrijali tagħha – u b'hekk eskludiet kull idea ta' limitazzjoni tal-produzzjoni jew ta' bejgħ -, billi segwiet l-evoluzzjoni tat-talbiet tas-suq. Roquette tenfasizza li l-Kummissjoni ma kkontestatx dan l-istat ta' fatt, iżda li ma kkunsidratux fl-analiżi tagħha. Hija indikat ukoll li wħud mill-partijiet li ħadu sehem fl-akkordju kienu qabżu l-kwoti ta' bejgħ u dan iqiegħed fid-dubju l-kredibbiltà ta' l-affermazzjonijiet tal-Kummissjoni dwar il-preċiżjoni tal-kwantitajiet annwali assenjati. Fl-aħħar nett, Roquette issostni li l-analiżi tagħha hija kkonfermata mill-qbiż kunsiderevoli tagħha tal-kwoti assenjati u dan kien fisser it-telf ta' klijent importanti skond l-applikazzjoni tas-sanzjoni imposta fuq il-partijiet l-oħra ta' l-akkordju.

101 Roquette tikkontesta l-argument tal-Kummissjoni li jgħid li, fuq il-bażi tad-differenzi żgħar bejn il-kwoti miftehma u l-volumi realment mibjugħa, li s-sistema ta' kwoti kienet ġiet "effettivament implementata" mill-partijiet (premessa 346 tad-Deċiżjoni). Skond Roquette, konklużjoni bħal din ma tistax tiġi dedotta miċ-ċifri li l-partijiet li ħadu sehem fl-akkordju bagħtu fil-kuntest ta' dan ta' l-aħħar, peress li huwa stabbilit b'mod ċar li fil-parti l-kbira tagħhom dawn iċ-ċifri kienu żbaljati u li, fil-każ tagħha, is-sistema ta' kwoti ma kellha l-ebda impatt fuq il-politika kummerċjali tagħha. In-nuqqas ta' effiċjenza tas-sistema tal-kwoti hija pprovata mill-fatt li l-partijiet l-oħra li ħadu sehem fl-akkordju ma kellhomx is-setgħa li jġagħlu lil Roquette jew lil ADM jirrispettaw il-kwoti tagħhom. Fl-aħħar nett, Roquette tikkontesta li l-Kummissjoni ddeċidiet, fil-premessa 347 tad-Deċiżjoni, li kien hemm implementazzjoni ta' sistema ta' kwoti u li dan jirriżulta minn "elaborazzjoni metikoluża", safejn l-iffissar ta' kwoti flimkien ma sistema ta' kompensazzjoni kienet tnaqqas l-effettività tagħha.

102 Il-Kummissjoni titlob li dawn l-argumenti jiġu miċħuda.

– Il-kunsiderazzjonijiet tal-Qorti tal-Prim'Istanza

103 F'dak li jirrigwarda l-kunsiderazzjoni tal-kwoti mill-Kummissjoni, Roquette l-ewwel nett issostni li l-effettività tas-sistema ta' kwoti kienet fil-parti l-kbira tagħha nnewtralizzata mill-falliment tas-sistema ta' sorveljanza. Issa, peress li, kif indikat iktar 'il fuq fil-punt 98 ta' din is-sentenza, l-eventwali difetti tas-sistema ta' sorveljanza ma kinux ta' natura tali li jikkontestaw l-implementazzjoni tagħha, din l-anqas ma tista' teffettwa l-implementazzjoni, permezz ta' din is-sistema ta' sorveljanza, ta' sistema ta' kwoti.

104 It-tieni nett, Roquette issostni li l-partijiet li ħadu sehem fl-akkordju naqsu milli jirrispettaw il-kwoti. Għalkemm huwa minnu, kif tindika l-Kummissjoni fid-Deċiżjoni, li ċerti elementi jindikaw li wħud mill-operaturi naqsu milli jirrispettaw il-kwoti, għandu jiġi enfasizzat li l-partijiet komplew jiddiskutu regolarment fuq dawn il-kwoti u fuq ir-rispett tagħhom. Dan jipprova suffiċjentement li bejn il-partijiet kienet ġiet elaborata sistema ta' kwoti li, minn ta' l-anqas, kienet ġiet implementata parzjalment. Fil-fatt, li kieku d-diskussjonijiet fuq il-kwoti kienu purament teoretiċi, kif tafferma Roquette, il-partijiet ma kinux ikomplu jiddiskutu fuq dawn il-kwoti.

105 Barra minn dan, ġara, u dan mingħajr ma ġie kkontestat minn Roquette, li wħud mill-partijiet kienu tlewmu dwar ir-rispett ta' dawn il-kwoti. Għalhekk, ġiet deskritta tilwima bejn il-partijiet meta d-delegati ta' Finnsugar kienu esponew l-intenzjoni tagħhom li jżidu kunsiderevolment is-sehem tas-suq tagħhom (premessa 125 tad-Deċiżjoni). Il-fatt li Finnsugar għamlet din id-dikjarazzjoni u r-reazzjoni li hija pprovokat jikkostitwixxu indikazzjoni ta' l-eżistenza ta' ftehim minn qabel fuq kwoti u fuq tqassim ta' l-ishma tas-suq. Bl-istess mod, l-istediniet intiżi sabiex ADM tirrispetta l-kwoti tagħha u d-dispjaċir ta' Glucona wara li ADM naqset milli tirrispetta dawn il-kwoti jindikaw li Glucona kienet tħossa marbuta mill-kwoti li kienu ġew attribwiti lill-partijiet skond l-akkordju u, konsegwentement, mill-kwoti tagħha stess, u dan jagħti l-wieħed x'jifhem li f'ċertu mument din kienet irrispettathom (premessa 193 tad-Deċiżjoni).

106 It-tielet nett, Roquette issostni li l-Kummissjoni ma setgħetx tafda ċ-ċifri li l-partijiet bagħtu fil-kuntest ta' l-akkordju, peress li ġie stabbilit li dawn iċ-ċifri fil-parti l-kbira tal-każijiet ma kinux eżatti. Konsegwentement, Roquette tqis li l-Kummissjoni ma setgħetx tipprova l-implementazzjoni ta' l-akkordju billi tibbaża ruħha fuq id-differenzi żgħar ta' bejn il-kwoti u l-volumi effettivament mibjugħa.

107 Għalkemm ma jistax jiġi eskluż li wħud mill partijiet bagħtu ċifri mhux eżatti li l-partijiet l-oħra li ħadu sehem fl-akkordju kienu jikkunsidraw bħala eżatti, xorta jibqa' l-fatt li bejn il-partijiet ġew mgħoddija ċifri u li ishma tas-suq ġew ikkalkolati bi preċiżjoni u assenjati bejn il-partijiet. Dawn l-elementi jiżvelaw l-implementazzjoni ta' l-akkordju.

108 Ir-raba' nett, Roquette issostni li l-fatt li la hija stess u lanqas ADM ma setgħu jiġu mġiegħla jirrispettaw il-kwoti tagħhom jipprova n-nuqqas ta' funzjonament tas-sistema ta' kompensazzjoni. Barra minn dan, Roquette tqis li l-iffissar tal-kwoti flimkien mas-sistema ta' kumpensazzjoni huwa ta' natura tali li jnaqqaslu l-effettività u li, konsegwentement, il-Kummissjoni ma tistax tiddeduċi biss mill-implementazzjoni tal-kwoti li l-partijiet tawhom elaborazzjoni metikoluża.

109 F'dan ir-rigward għandu jiġi mfakkar li s-sistema ta' kumpensazzjoni kienet tikkonsisti fiż-żieda jew fit-tnaqqis tal-kwota li impriża lilha tiġi assenjata għas-sena ta' wara, fuq bażi annwali, tad-differenza bejn il-kwota annwali assenjata lill-impriża u l-bejgħ reali tagħha. Għalhekk, impriża li f'sena minnhom taqbeż il-kwota annwali assenjata lilha kienet tara l-kwota tagħha tas-sena ta' wara titnaqqas bid-differenza li kien hemm bejn il-kwota tagħha u l-bejgħ li jkun realment sar fis-sena ta' qabel, u bil-kontra (premessa 99 tad-Deċiżjoni).

110 Madankollu, il-fatt li ADM u Roquette qatt ma setgħu jkunu mġiegħla jirrispettaw il-kwoti tagħhom mhux bilfors jindika n-nuqqas ta' implementazzjoni tas-sistema ta' kumpensazzjoni. Fil-fatt, il-fatt li ADM akkumulat kwoti żejda fir-rispett tal-membri l-oħra ta' l-akkordju, minħabba l-fatt li hija ma kienx jirnexxiela tirrispetta l-kwota tagħha, u b'dan il-mod ikkawżat id-dispjaċir ta' Glucona (premessa 193 tad-Deċiżjoni), jipprova li n-nuqqas ta' rispett tal-kwoti ta' ADM ġie ssanzjonat u li s-sistema ta' kumpensazzjoni kienet taħdem. Min-naħa l-oħra minn dan ma jistax jiġi dedott li sistema ta' kumpensazzjoni hija ta' natura li tnaqqas l-importanza tal-kwoti, li ġiet elaborata b'metikolożità ftit jew wisq kbira. In-natura metikoluża li ġiet enfasizzata mill-Kummissjoni ma kienx jirrigwarda, f'kull każ, biss l-istabbiliment tal-kwoti bħala tali. Fl-aħħar nett, l-argument mhuwiex ikkoroborat bil-fatti, safejn, f'dan il-każ, l-importanza tal-kwoti mhijiex imnaqqsa mis-sistema ta' kumpensazzjoni; fil-fatt is-sistema ta' kumpensazzjoni tippermetti biss id-differiment tas-sanzjoni għan-nuqqas ta' rispett tal-kwoti. Barra minn dan, Roquette stess tosserva li parti ma setgħetx tabbuża minn din is-sistema ta' kumpensazzjoni għaliex, kif jirriżulta mid-dikjarazzjoni tat-22 ta' Lulju 1999, in-nuqqas tagħha li tirrispetta l-kwoti swiela t-telf ta' Glucona, klijent importanti għas-suq tal-glukonat tas-sodju, u dan skond is-sanzjoni imposta fuq il-partijiet l-oħra li ħadu sehem fl-akkordju.

111 Għaldaqstant, il-Kummissjoni stabbiliet l-eżistenza ta' implementazzjoni ta' sistema ta' kwoti

Il-prezzijiet

– L-argumenti tal-partijiet

112 Roquette tqis ukoll li l-iffissar tal-prezzijiet minimi u/jew imfittxija fil-prattika qatt ma ħadem. Il-premessi 199 u 209 tad-Deċiżjoni u d-dikjarazzjoni tat-22 ta' Lulju 1999 jagħtu prova tan-nuqqas ta' rispett tal-prezzijiet minimi u/jew imfittxija mill-partijiet. Id-dikjarazzjoni li tidher fil-premessa 219 tad-Deċiżjoni li tgħid li kienu ġew irrispettati prezzijiet minimi u/jew imfittxija kienet ġiet ipprovata biss fir-rigward ta' Glucona.

113 Barra minn dan Roquette issostni li l-Kummissjoni ma ħaditx in kunsiderazzjoni l-informazzjoni li hija kienet bagħtitilha u li kienet tippermetti li jiġi stabbilit li d-differenzi bejn il-prezzijiet iffissati mill-partijiet u l-prezzijiet li hija kienet iżżomm kienu kbar ħafna u li l-prezzijiet tagħha kienu sistematikament iktar baxxi mill-prezzijiet imfittxija u/jew minimi. Sabiex tissustanzja dan, Roquette fir-rikors tagħha tirriproduċi, fil-forma ta' tabelli, il-lista tax-xerrejja prinċipali tagħha fl-Ewropa u l-prezzijiet li hija kienet iżżomm mill-1989 sa' l-1994.

114 Min-naħa l-oħra Roquette issostni li, fid-dikjarazzjoni tat-22 ta' Lulju 1999 kollha kemm hi, hija pprovat tiġbed l-attenzjoni tal-Kummissjoni fuq il-fatt li l-prezz imfittex iffissat mill-partijiet kien purament teoretiku.

115 Min-naħa l-oħra, Roquette tikkunsidra li l-argument tal-Kummissjoni li jgħid li l-implementazzjoni tal-ftehim fuq il-prezzijiet tiġi pprovata meta l-prezzijiet miżmuma jkunu joqorbu lejn il-livell miftiehem (premessa 348 tad-Deċiżjoni), f'dan il-każ japplika biss għall-prezzijiet imfittxija u mhux għall-prezzijiet minimi.

116 Il-Kummissjoni titlob li dawn l-argumenti jiġu miċħuda.

– Il-kunsiderazzjonijiet tal-Qorti tal-Prim'Istanza

117 Fir-rigward tan-nuqqas ta' funzjonament tas-sistema ta' prezzijiet minimi u/jew imfittxija, mhuwiex ikkontestat li f'ċerti każijiet il-partijiet naqsu milli japplikaw il-prezzijiet miftehma (ara, b'mod partikolari, il-premessi 199 u 209 tad-Deċiżjoni).

118 Madankollu, minn dan ma jistax jiġi dedott li dawn il-prezzijiet imfittxija u/jew minimi qatt ma ġew implementati. Barra minn hekk, kif tagħraf l-istess Roquette, mill-premessa 219 tad-Deċiżjoni jirriżulta li Glaucona segwiet il-prezzijiet imfittxija.

119 Barra minn dan, kuntrarjament għal dak li ssostni Roquette, din il-premessa mhijiex l-unika waħda li tikkonferma li wħud mill-partijiet applikaw il-prezzijiet miftehma. Mill-premessa 204 tad-Deċiżjoni jirriżulta wkoll li nota interna ta' Jungbunzlauer tikkonferma li din ta'' l-aħħar applikat il-prezzijiet minimi li kienu ġew miftehma matul waħda mil-laqgħat ta' l-akkordju.

120 Għalhekk il-Kummissjoni kienet iġġustifikata meta kkonkludiet li l-prezzijiet stabbiliti mill-partijiet ma kinux purament teoretiċi u li l-partijiet implementaw ftehim dwar prezzijiet, anki jekk mhux b'mod sistematiku.

121 Din il-konklużjoni ma tiġix ikkontestata mill-fatt, anki li kieku seħħ, li Roquette qatt ma segwiet l-iffissar tal-prezzijiet kif kien ġie stabbilit mill-akkordju u li l-prezzijiet tagħha kienu sistematikament u kunsiderevolment differenti mill-prezzijiet imfittxija. Fil-fatt, kif indikat iktar 'il fuq fil-punt 89, fl-istadju ta' l-eżami tal-kwalifikazzjoni tal-gravità tal-ksur mill-Kummissjoni, il-Qorti tal-Prim'Istanza m'għandhiex teżamina l-imġiba ta' l-impriżi fiha nfisha u dan peress li l-effetti li għandhom jittieħdu in kunsiderazzjoni sabiex jiġi stabbilit il-livell ġenerali tal-multi mhumiex dawk li jirriżultaw mill-imġiba effettiva li impriża tallega li adottat, iżda dawk li jirriżultaw mill-ksur kollu kemm hu li fih hija tkun ħadet sehem.

122 Fl-aħħar nett, Roquette tqis li l-argument tal-Kummissjoni li jgħid li l-implementazzjoni effettiva ta' l-akkordju fuq il-prezzijiet imfittxija u fuq il-volumi ta' bejgħ mhux bilfors ifisser li wieħed jiltaqa' eżattament ma' l-istess prezzijiet u volumi fis-suq, iżda li meta l-iffissar tal-prezzijiet mill-partijiet ikun joqrob biżżejjed għal-livell miftiehem, dan ikun biżżejjed sabiex juri applikazzjoni tal-ftehim (premessa 348 tad-Deċiżjoni), f'dan il-każ mhuwiex validu. Roquette issostni li l-argument tal-Kummissjoni huwa rilevanti biss fir-rigward tal-prezzijiet imfittxija u mhux fir-rigward ta' dawk minimi. F'dan ir-rigward ikun biżżejjed li jiġi kkonstatat li Roquette tibqa' ma tipprovax b'liema mod dan l-argument ma jreġix fir-rigward tal-prezzijiet minimi.

123 Għaldaqstant il-Kummissjoni setgħet ġustament tikkonkludi li l-partijiet implementaw akkordju fuq il-prezz tal-glukonat tas-sodju.

It-tqassim tal-klijenti

– L-argumenti tal-partijiet

124 Roquette issostni li hija qatt ma ħadet sehem fil-ftehim li jirrigwardaw il-klijentela u li hija żammet il-klijenti tagħha skond il-volum tas-suq, u dan jikkonferma l-ineffiċjenza tas-sistema ta' skambju tal-klijenti u għalhekk ipoġġi fid-dubju l-effettività ta' l-akkordju.

125 Il-Kummissjoni ma tressaq l-ebda argument speċifiku f'dan ir-rigward.

– Il-kunsiderazzjonijiet tal-qorti tal-Prim'Istanza

126 F'dak li jirrigwarda l-allegazzjonijiet ta' Roquette dwar l-ineffiċjenza tas-sistema ta' skambju tal-klijenti, għandu jiġi osservat li Roquette tibbaża dan l-argument biss fuq in-nuqqas ta' parteċipazzjoni tagħha għall-imsemmi skambju.

127 Issa, din iċ-ċirkustanza ma tippermettix li tiġi kkontestata l-implementazzjoni ta' l-iskambju ta' klijenti bejn il-partijiet l-oħra li ħadu sehem fl-akkordju, kif tirriżulta mir-rendikonti tal-laqgħat tad-9 ta' Awwissu 1989 f'Zurich (premessa 137 tad-Deċiżjoni) u min-noti meħuda bl-idejn minn Roquette matul il-laqgħat tat-28 ta' Novembru 1989 f'Hakone u fl-10 u l-11 ta' Ġunju 1991 f'Ġinevra (premessi 148 u 177 tad-Deċiżjoni).

128 F'kull każ, kif indikat hawn fuq fil-punt 89, f'dan l-istadju ta' l-analiżi tal-gravità tal-ksur, għandhom jiġu kkunsidrati biss l-effetti li jirriżultaw mill-ksur kollu kemm hu u mhux l-imġiba speċifika ta' waħda mill-partijiet li ħadet sehem fil-ksur. Peress li l-oġġezzjonijiet ta' Roquette jirrigwardaw biss l-imġiba tagħha, dan l-argument ma jistax jiġi milqugħ f'dan l-istadju ta' l-analiżi.

129 Għaldaqstant, il-Kummissjoni setgħet ġustament tikkonkludi l-eżistenza ta' implementazzjoni ta' skambju ta' klijenti bejn il-partijiet.

130 Għar-raġunijiet kollha msemmija iktar 'il fuq, għandu jiġi meqjus li l-Kummissjoni m'għamlet l-ebda żball meta kkunsidrat li l-partijiet kienu implementaw l-akkordju.

c) Fuq l-ilmenti bbażati fuq il-kunsiderazzjonijiet ta' l-effetti ta' l-akkordju fuq il-bażi tal-grafiċi kkonfiskati mill-uffiċċji ta' Roquette

L-argumenti tal-partijiet

131 Skond Roquette, sabiex turi l-effett ta' l-akkordju, il-Kummissjoni tibbaża ruħha biss fuq il-grafiċi kkonfiskati mill-uffiċċji tagħha. Issa, skond Roquette, dawn il-grafiċi ma jikkonċernawx l-operaturi kollha, u l-Kummissjoni kienet żbaljata meta minnhom ħarġet konklużjonijiet ġenerali fuq l-akkordju billi bdiet mis-sitwazzjoni partikolari tagħha. Barra minn hekk, l-informazzjoni riprodotta f'dawn il-grafiċi kkonfiskati hija f'kontradizzjoni totali mal-prezzijiet miżmuma lill-klijenti li Roquette tat lill-Kummissjoni fil-kuntest tal-kollaborazzjoni tagħha magħha, u dan juri li l-prezzijiet previsti mill-akkordju ma ġewx applikati. Min-naħa l-oħra dawn il-grafiċi jindikaw li għall-perijodu li jibda mill-1989 – perijodu fundamentali ta' l-akkordju – kien hemm fluttwazzjonijiet qawwija u tendenza għat-tnaqqis u għaldaqstant dan imur kontra akkordju li ġie implementat b'suċċess. Skond Roquette, il-Kummissjoni fir-risposa tad-difiża tagħha ammettiet ukoll li ma kinitx taf jekk dawn il-grafiċi kinux jikkorrispondu mal-prezzijiet ta' Roquette u mal-prezzijiet tal-partijiet kollha li ħadu sehem fl-akkordju dwar il-glukonat tas-sodju. Dawn id-dubji jikkonfermaw in-nuqqas ta' diliġenza tal-Kummissjoni peress li naqset milli ssir taf iktar fuq is-sinjifikat ta' dawn il-grafiċi.

132 Il-Kummissjoni titlob li dawn l-argumenti jiġu miċħuda.

Il-kunsiderazzjonijiet tal-Qorti tal-Prim'Istanza

133 Barra mill-fatt li mill-implementazzjoni ta' l-akkordju, il-Kummissjoni tiddeduċi l-eżistenza ta' effett reali ta' dan l-aħħar (ara punt 63 iktar 'il fuq), hija tikkonkludi wkoll l-eżistenza ta' "effett reali" ta' l-akkordju billi tibbaża ruħha fuq ir-relazzjoni li seta' kien hemm bejn, minn naħa, l-implementazzjoni ta' l-akkordju, u min-naħa l-oħra, l-evoluzzjoni tal-prezzijiet hekk kif din tirriżulta mill-grafiċi kkonfiskati mill-uffiċċji ta' Roquette.

134 F'dan ir-rigward, jirriżulta li ż-żewġ grafiċi li l-Kummissjoni kkonfiskat mingħand Roquette, l-ewwel waħda intitolata "Glukonat tas-sodju – Evoluzzjoni tal-prezz Ewropew" u t-tieni intitolata "Evoluzzjoni tal-prezz Ewropew tal-glukonat tas-sodju", jirrigwardaw l-evoluzzjoni tal-prezz. Dawn il-grafiċi jirripproduċu, vertikalment, il-prezzijiet fi-FRF/Kg u, orizzontalment, is-snin, u jkopru l-perijodu li jmur mill-1977 sa l-1995 fir-rigward ta' l-ewwel grafika, u mill-1979 sa l-1992 fir-rigward tat-tieni grafika.

135 Mill-ewwel grafika jirriżulta li, mill-1985 sal-bidu ta' l-1982, il-prezz jonqos minn 8.5 FRF/Kg għal ftit iktar minn 4.5 FRF/Kg. Mill-1987 sal-bidu ta' l-1989 il-prezz jerġa jitla' minn ftit iktar minn 4.5 FRF/Kg għall-ftit iktar minn 8 FRF/Kg. Mill-1989 sa l-1991 il-prezz jerġa jonqos minn 8 FRF/Kg għal ftit inqas minn 7 FRF/Kg sabiex iktar tard, sa' l-1991, jerġa jitla għal madwar 7.5 FRF/Kg u jistabbilizza ruħu sa' l-1994. It-tieni grafika tindika evoluzzjoni simili tal-prezzijiet għall-perijodu li jmur mill-1986 sa' l-1992.

136 Minn dawn il-grafiċi jista' jiġi kkonstatat li l-applikazzjoni tal-ftehim li jistabbilixxu l-akkordju l-ġdid sa mill-1986 jikkorrispondi ma żieda qawwija (irduppjar) tal-prezz ta' bejn l-1987 u l-1989 b'rispett tal-prezz tal-bidu tas-sena 1985.

137 Roquette issostni, madankollu, li l-prezzijiet riprodotti fuq dawn il-grafiċi huma l-prezzijiet tagħha u mhux dawk tas-suq. Għalkemm huwa minnu li dawn il-grafiċi bl-ebda mod ma jindikaw jekk jirrigwardawx il-prezzijiet ta' Roquette jew tas-suq kollu tal-glukonat tas-sodju, madankollu xorta waħda għandu jiġi osservat li, matul il-proċedura amministrattiva (premessi 353 sa 362 tad-Deċiżjoni), partijiet oħra li ħadu sehem fl-akkordju rreferew għal dawn il-grafiċi fl-argumenti tagħhom dwar iż-żieda tal-prezzijiet bejn l-1987 u l-1989. ADM ssostni wkoll ritorn awtomatiku għal-livell tal-prezzijet ta' qabel l-1987. Akzo ssostni flutwazzjonijiet monetarji (premessa 357 tad-Deċiżjoni).

138 Il-fatt li l-partijiet l-oħra li ħadu sehem fl-impriża pprovaw jiġġustifikaw l-evoluzzjoni tal-prezzijiet riprodotti f'dawn il-grafiċi jindika li dawn kienu jikkunsidraw li dawn il-prezzijiet tal-glukonat tas-sodju kienu jikkorrispondu wkoll mal-prezzijiet miżmuma minnhom u mhux biss ma dawk miżmuma minn Roquette. Peress li mhuwiex ikkontestat li l-membri kollha flimkien kellhom sehem tas-suq ta' iktar minn 90%, il-Kummissjoni setgħet ġustament tibbaża ruħha fuq dawn il-grafiċi sabiex turi l-effett ta' l-akkordju fuq is-suq tal-glukonat tas-sodju.

139 Roquette tqis ukoll li l-prezzijiet riprodotti fuq dawn il-grafiċi ma jikkorrispondux mal-prezzijiet tagħha kif dawn jirriżultaw mil-informazzjoni li hija kienet tat lill-Kummissjoni fil-kuntest tal-kollaborazzjoni tagħha ma din ta' l-aħħar.

140 Madankollu għandu jiġi osservat li l-informazzjoni mogħtija minn Roquette fil-kuntest tal-kollaborazzjoni tagħha mal-Kummissjoni mhux dejjem tkopri l-perijodu li jmur mill-1987 sa' l-1989. Il-paragun li Roquette tagħmel bejn il-prezzijiet minimi u l-prezzijiet reali medji, li huwa riprodott fir-rikors fuq il-bażi ta' din l-informazzjoni, ikopri biss il-perijodu li jmur mill-1989 sa Ottubru ta' l-1994, u għalhekk iħalli barra l-perijodu li matulu, skond il-grafiċi kkonfiskati, iż-żieda fil-prezzijiet kien l-iktar wieħed kunsiderevoli, jiġifieri mill-bidu ta' l-1987 sa nofs l-1989. Min-naħa l-oħra, mill-ittra tat-12 ta' Ottubru 1999, li Roquette bagħtet flimkien ma xi informazzjoni, jirriżulta li d-dokument li jirriproduċi din l-informazzjoni jfassal l-evoluzzjoni tal-prezzijiet tal-bejgħ tal-glukonat tas-sodju li Roquette, bejn l-1988 u l-1997, lil uħud mill-klijenti tagħha li bejn wieħed u ieħor jirrappreżentaw terz tal-bejgħ dinji tagħha.

141 Fl-aħħar nett, f'kull każ, għandu jiġi mfakkar li l-imġiba effettiva li impriża tallega li adottat mhijiex rilevanti għall-finijiet ta' l-evalwazzjoni ta' l-impatt ta' l-akkordju fuq is-suq u li għandhom jiġu kkunsidrati biss l-effetti li jirriżultaw mill-ksur (ara punt 89 iktar 'il fuq). Għalhekk il-Kummissjoni ma kelliex għalfejn teżamina, sabiex tiddetermina l-impatt ta' l-akkordju fuq is-suq tal-glukonat tas-sodju, l-imġiba partikolari ta' Roquette, peress li l-effetti li għandhom jiġu kkunsidrati sabiex jiġi stabbilit il-livell ġenerali tal-multi huma biss dawk li jirriżultaw mill-ksur kollu kemm hu li din tkun ħadet sehem fih.

142 F'dak li jirrigwarda l-argument ta' Roquette li jgħid li l-fluttwazzjonijiet u t-tendenzi għat-tnaqqis, li l-grafiċi kkonfiskati jindikaw sa mill-1989, jiġifieri matul l-iktar perijodu fundamentali ta' l-akkordju, mhumiex karatteristiċi ta' akkordju li ġie implementat b'suċċess, għandu jiġi osservat li, jekk iż-żewġ grafiċi jindikaw tnaqqis għall-perijodu ta' bejn l-1989 u l-1991, dan it-tnaqqis tal-prezzijiet huwa segwit minn żieda fil-prezzijiet sa' l-1992 u segwit minn prezzijiet relattivament stabbli sa' l-1995. Għalhekk ma jistax jiġi sostnut li kien hemm tendenza ġenerali għat-tnaqqis.

143 Barra minn dan, il-fatt li, matul l-akkordju, il-prezzijiet kellhom xi fluttwazzjonijiet ma jippermettix li jiġi stabbilit li l-akkordju ma kellux effett.

144 Konsegwentement, l-ilment ta' Roquette bbażat fuq li, fid-dawl tal-grafiċi kkonfiskati mill-uffiċċji tagħha, l-akkordju ma kellux impatt, għandu jiġi miċħud.

4. Fuq l-ilment ibbażat fuq in-nuqqas tal-Kummissjoni li tikkunsidra elementi oħra matul l-evalwazzjoni tagħha ta' l-effetti ta' l-akkordju

a) F'dak li jirrigwarda n-nuqqas ta' kunsiderazzjoni ta' l-aspetti speċifiċi tas-suq

L-argumenti tal-Partijiet

145 Roquette issostni wkoll li l-Kummissjoni kellha tikkunsidra l-karatteristiċi tal-prodott in kwistjoni, jiġifieri s-sehem żgħir ħafna li huwa għandu fl-ispejjeż ta' produzzjoni, id-daqs żgħir tas-suq u l-qawwa kunsiderevoli tax-xerrejja.

146 Il-Kummissjoni titlob li dawn l-argumenti jiġu miċħuda.

Il-kunsiderazzjonijiet tal-Qorti tal-Prim'Istanza

147 Fir-rigward tat-teħid in kunsiderazzjoni tad-daqs żgħir tas-suq, il-valur tal-prodott u l-qawwa tax-xerrejja, għandu l-ewwel nett jiġi mfakkar li, skond l-Artikolu 15(2) tar-Regolament Nru 17, l-ammont tal-multa jiġi ddeterminat fuq il-bażi tal-gravità tal-ksur u tat-tul ta' żmien tiegħu. Barra minn dan, konformement mal-linji gwida, l-ammont bażi tal-multa jiġi stabbilit skond il-gravità tal-ksur, billi wieħed jikkunsidra l-istess natura tal-ksur, l-impatt konkret li dan kellu fuq is-suq u tal-firxa tas-suq ġeografiku.

148 Għalhekk dan il-kuntest ġuridiku ma jimponix espliċitament li l-Kummissjoni għandha tikkunsidra d-daqs żgħir tas-suq, il-valur ta' l-imsemmi prodott u l-qawwa tax-xerrejja.

149 Madankollu, skond il-ġurisprudenza, matul l-evalwazzjoni tal-gravità ta' infrazzjoni l-Kummissjoni għandha tikkunsidra numru kbir ta' elementi li n-natura u l-importanza tagħhom tvarja skond it-tip ta' ksur in kwistjoni u ċ-ċirkustanzi partikolari tal-ksur ikkonċernat (sentenza Musique diffusion française et vs Il-Kummissjoni, punt 46 iktar 'il fuq, punt 120). Fost l-elementi li jindikaw il-gravità ta' ksur jista' jkun hemm, skond il-każ, il-valur tal-prodott li huwa s-suġġett tal-ksur, id-daqs tas-suq tal-prodott in kwistjoni u l-qawwa tax-xerrejja.

150 Konsegwentement, għalkemm id-daqs tas-suq, il-valur tal-prodott u l-qawwa tax-xerrejja jistgħu jikkostitwixxu elementi li għandhom jiġu kkunsidrati sabiex tiġi stabbilita l-gravità tal-ksur, l-importanza tagħhom tvarja skond iċ-ċirkustanzi partikolari tal-ksur ikkonċernat.

151 F'dan il-każ, il-ksur jirrigwarda b'mod partikolari akkordju fuq il-prezz, li, minnu nnifsu, huwa gravi hafna. Barra minn dan, l-impriżi li ħadu sehem fl-akkordju flimkien jipprovdu għal iktar minn 90% tas-suq mondjali u 95 % tas-suq Ewropew (premessa 9 tad-Deċiżjoni). Fl-aħħar nett, jidher li l-glukonat tas-sodju hija materja prima użata f'numru ta' prodotti lesti varji, u għalhekk jeffettwa diversi swieq (premessi 6 u 8 tad-Deċiżjoni). F'dan il-kuntest, id-daqs żgħir tas-suq in kwistjoni, il-valur ristrett tal-prodott u l-qawwa tax-xerrejja, anki jekk jiġu pprovati, għandhom biss importanza minima b'rispett ta' l-elementi l-oħra kollha li jindikaw il-gravità tal-ksur.

152 F'kull każ, għandu jittieħed in kunsiderazzjoni l-fatt li l-Kummissjoni kkunsidrat li skond il-linji gwida l-ksur għandu jitqies bħala gravi ħafna u li għal tali każ, il-linji gwida jipprovdu li l-Kummisssjoni tista' "tipprovdi" għal ammont bażi li jkun jaqbeż l-20 miljun EUR. Madankollu, f'dan il-każ, mill-premessa 385 tad-Deċiżjoni jirriżulta li l-Kummissjoni pprovdiet biss għal ammont bażi ta' 10 miljun EUR għall-impriżi ta' l-ewwel kategorija u għal 5 miljun EUR għal dawk tat-tieni kategorija, u dan jikkorrispondi għal nofs, f'xi każijiet għal kwart ta' l-ammont li, skond il-linji gwida, hija setgħet "tipprovdi" għal ksur gravi ħafna.

153 Din id-determinazzjoni ta' l-ammont bażi tal-multi tikkonferma li, kif hija indikat fil-premessa 377 tad-Deċiżjoni f'dak li jirrigwarda d-daqs tas-suq, il-Kummissjoni kkunsidrat, b'mod partikolari, dawn l-elementi.

154 Għal dawn ir-raġunijiet, l-oġġezzjonijiet ta' Roquette dwar in-nuqqas ta' kunsiderazzjoni tad-daqs żgħir tas-suq, tal-valur dgħajjef tal-prodott in kwistjoni u tal-qawwa tax-xerrejja għandhom jiġu miċħuda.

b) In-nuqqas ta' teħid in kunsiderazzjoni tax-xerrejja

L-argumenti tal-partijiet

155 Roquette issostni li l-Kummissjoni, waqt li kienet qed tistabbilixxi l-multa, naqset milli tikkunsidra l-opinjoni tax-xerrejja li jirrappreżentaw il-qofol tat-talba tas-settur. Skond Roquette, il-Kummissjoni interrogat lix-xerrejja fuq l-impatt ta' l-akkordju peress li hija kienet tikkunsidra li l-elementi żvelati mill-inkjesta kienu "meħtieġa" sabiex jiġi stabbilit dan l-impatt. Issa, fil-konklużjonijiet li l-Kummissjoni għamlet fil-premessa 368 tad-Deċiżjoni, hija ma kkunsidratx l-opinjoni tax-xerrejja li tikkonferma n-nuqqas ta' effett ta' l-akkordju.

156 Skond Roqquette, ir-risposti li x-xerrejja taw fil-kwestjonarju tal-Kummissjoni jipprovaw li l-ebda żieda fil-prezz tal-glukonat tas-sodju ma ġiet innotata matul il-perijodu kopert mill-inkjesta, jiġifieri mill-1989 sa Ottubru ta' l-1994. Bil-kontra ta' dan, uħud mix-xerrejja kienu kkonstataw tnaqqis ta' dan il-prezz. Barra minn dan, l-ebda wieħed mix-xerrejja ma qies li kellu jaffaċja rifjut ta' bejgħ ta' glukonat tas-sodju. Fl-aħħar nett, tnejn mix-xerrejja biss kienu kkunsidraw li ma kienx hemm kompetizzjoni intensa fis-suq, disa' xerrejja li kien hemm kompetizzjoni normali u ħames xerrejja ddikjaraw li ma kinux f'pożizzjoni li jirrispondu.

157 Sussidjarjament Roquette issostni li r-risposti daqshekk newtri tax-xerrejja huma dovuti għall-fatt li, fis-suq in kwistjoni, bħal mhuwa l-każ għal ħafna mis-swieq ta' materja prima, differenzi kbar ta' prezz ma jeżistux. Barra minn dan, hija tallega li jeżistu kompetituri li l-piż tagħhom fuq is-swieq kollha tal-glukonat tas-sodju ma jistax jiġi injorat.

158 Il-Kummissjoni titlob li dan l-argument jiġi miċħud.

Il-kunsiderazzjonijiet tal-Qorti tal-Prim'Istanza

159 F'dak li jirrigwarda l-argumenti ta' Roquette dwar il-kunsiderazzjoni ta' l-opinjoni tax-xerrejja, għandu jiġi mfakkar li fil-premessa 368 tad-Deċiżjoni l-Kummissjoni kkunsidrat, minn naħa, li r-risposti tax-xerrejja għat-talba ta' informazzjoni ma kinitx tippermetti li tintlaħaq l-ebda konklużjoni fuq l-effetti ta' l-akkordju u, min-naħa l-oħra, li r-risposti tax-xerrejja għall-mistoqsija dwar żieda sinjifikattiva fil-prezzijiet wara l-1 ta' Jannar 1992 kienu kkonfermati mill-grafiċi kkonfiskati mill-uffiċċji ta' Roquette, fejn jirriżulta li, fl-1992, il-prezzijiet naqsu xi ftit qabel ma stabbilizzaw ruħhom.

160 Wara dan, għandu jiġi enfasizzat li, fir-rigward tal-mistoqsijiet magħmula fil-kwestjonarju, ir-risposti tax-xerrejja in kwistjoni kienu jirrigwardaw biss il-perijodu ta' wara l-1 ta' Jannar 1992. Għaldaqstant, anki jekk dawn kienu fondati, l-oġġezzjonijiet ta' Roquette ma jippermettux li tiġi kkontestata l-evalwazzjoni tal-Kummissjoni fuq l-effeti li l-akkordju pproduċa qabel l-1 ta' Jannar 1992.

161 Fl-aħħar nett. għandu wkoll jiġi mfakkar, kif ġie indikat fil-punt 135 iktar 'il fuq, li mill-grafiċi kkonfiskati mill-uffiċċji ta' Roquette jirriżulta li, sa mill-1992, il-prezz tal-glukonat tas-sodju kien naqas xi ftit sabiex iktar tard stabilizza ruħu sa' l-1995.

162 F'dan il-każ, mir-risposti tax-xerrejja interrogati jirriżulta li l-parti l-kbira fosthom kienu jqisu li fis-suq tal-glukonat tas-sodju kien hemm kompetizzjoni normali jew mhux qawwija wisq. Madankollu dawn il-kunsiderazzjonijiet mhumiex ta' natura tali li jdgħajfu l-konstatazzjonijiet dwar l-evoluzzjoni tal-prezzijiet tal-glukonat tas-sodju ta' wara l-1992, kif tirriżulta minn wieħed mill-grafiċi kkonfiskati mill-uffiċċji ta' Roquette. Fil-fatt, kompetizzjoni normali jew mhux qawwija wisq tista' tissarraf fit-tnaqqis, segwita minn stabbiltà relattiva tal-prezzijiet fis-suq, hekk kif jirriżulta minn wieħed mill-grafiċi kkonfiskati mill-uffiċċji ta' Roquette għall-perijodu ta' wara l-1992. Madankollu, dan ma jipprovax li dawn il-prezzijiet jikkorrispondu mal-prezzijiet li kien ikun hemm f'suq kompetittiv. Fil-fatt, dan it-tnaqqis, segwit minn stabbiltà relattiva, kien ippreċedut minn żieda sostanzjali tal-prezzijiet li kienet ġiet irreġistrata sa mill-implementazzjoni ta' l-akkordju.

163 Għaldaqstant, il-Kummissjoni ġustament ikkonkludiet li r-risposti tax-xerrejja kienu konformi mal-grafiċi kkonfiskati mill-uffiċċji ta' Roquette u li minnhom hija ma setgħet tasal għall-ebda' konklużjoni speċifika fuq l-effetti ta' l-akkordju.

164 Din il-konklużjoni ma tiġix ikkontestata mill-argumenti l-oħra li Roquette tagħmel f'dan ir-rigward.

165 Barra minn hekk, il-fatt li x-xerrejja kienu qiesu li ma kienx hemm rifjut ta' bejgħ mhux bilfors iwassal għall-konklużjoni li kien hemm kompetizzjoni effettiva. Fil-fatt, minbarra l-fatt li, taħt ċerti sistemi ġuridiċi nazzjonali, rifjut ta' bejgħ jista' jikkostitwixxi ksur, għalkemm tali rifjut huwa indikazzjoni qawwija ta' suq fejn hemm nuqqas ta' kompetizzjoni, in-nuqqas ta' dan ir-rifjut ta' bejgħ mhux bilfors jipprova li suq huwa kompletament kompettitiv.

166 L-argumenti li Roquette tibbaża fuq il-piż tal-kompetituri fis-suq in kwistjoni u fuq il-fatt li, bħal f'ħafna mis-swieq tal-materja prima, ma jistgħux jiġu kkonstatati differenzi kbar fil-prezz, ma jistgħux jiġu aċċettati. Fil-fatt Roquette tibqa' ma tipprovax kif dawn l-elementi effettivament ippermettew li jitnaqqsu l-effetti ta' l-akkordju kif dawn jirriżultaw mill-grafiċi kkonfiskati mill-uffiċċji ta' Roquette.

167 Fl-aħħar nett, l-argument ta' Roquette li jgħid li l-interrogazzjoni li l-Kummissjoni għamlet lix-xerrejja, skond l-Artikolu 11 tar-Regolament Nru 17, timplika li r-risposti tagħhom kienu meħtieġa sabiex jiġi stabbilit l-impatt ta' l-akkordju, ma jistax jintlaqa f'dan il-każ. Dan l-argument jimplika li l-Kummissjoni ma kkunsidratx ir-risposti tax-xerrejja. Issa, kif indikat iktar 'il fuq, ir-risposti tax-xerrejja ma jdgħajfux il-konklużjonijiet li l-Kummissjoni għamlet fuq il-bażi tal-grafiċi kkonfiskati mill-uffiċċji ta' Roquette u għandhom għalhekk jiġu kkunsidrati bħala li ġew debitament ikkunsidrati.

168 F'dan ir-rigward, għandu jerġa jiġi enfasizzat li, għalkemm l-Artikolu 11 tar-Regolament Nru 17 jipprovdi li l-Kummissjoni tista' tiġbor l-informazzjoni kollha meħtieġa mingħand l-impriżi sabiex twettaq l-obbligi tagħha, il-fatt li l-Kummissjoni tiddeċiedi li tiġbor ċerta informazzjoni mingħand impriżi bl-ebda mod mhuwa ta' ħsara għar-rilevanza ta' din l-informazzjoni sabiex jintwera l-effett tal-ksur.

169 Għar-raġunijiet imsemmija iktar 'il fuq, l-argumenti ta' Roquette bbażati fuq in-nuqqas ta' teħid in kunsiderazzjoni tar-risposti tax-xerrejja għandhom jiġu miċħuda.

c) In-nuqqas ta' teħid in kunsiderazzjoni tal-klima ta' suspett

L-argumenti tal-partijiet

170 Roquette issostni li l-Kummissjoni ma kkunsidratx, matul l-evalwazzjoni tagħha ta' l-ammont tal-multa, il-klima ta' suspett ġenerali li kien effettwa l-funzjonament ta' l-akkordju u limita, konsegwentement, l-effett tiegħu fuq is-suq. Skond Roquette dan il-klima ta' suspett ġenerali jirriżulta b'mod ċar mill-premessi 100, 187 sa 197, 208, 214, 216, 225, 227 u 232 tad-Deċiżjoni.

171 Il-Kummissjoni titlob li dawn l-argumenti jiġu miċħuda.

Il-kunsiderazzjonijiet tal-Qorti tal-Prim'Istanza

172 Dwar in-nuqqas ta' teħid in kunsiderazzjoni tal-klima ta' suspett, għandu l-ewwel nett jiġi enfasizzat li l-akkordji sigrieti ġeneralment jagħtu lok, mill-istess natura tagħhom, għal klima ta' suspett.

173 F'dan il-każ, peress li l-partijiet li ħadu sehem fl-akkordju preċedentement kienu kompetitturi, li setgħu, b'deċiżjoni unilaterali, jerġgħu jiksbu l-libertà tagħhom, u fid-dawl tan-natura potenzjalment kompetittiva tal-partijiet li ħadu sehem fl-akkordju u ta' l-interessi ekonomiċi in kawża, fir-rigward, b'mod partikolari, tal-fatt li dan kien jinvolvi l-qsim ta' suq ristrett fost produtturi li kellhom, f'ċerti każijiet, produzzjoni żejda, jista' raġjonevolment jiġi meqjus li l-akkordju seħħ fi-klima ta' suspett.

174 Madankollu, l-eżistenza ta' klima ta' suspett mhux bilfors teffettwa l-impatt konkret ta' l-akkordju. F'dan il-każ, Roquette tibqa' ma tipprovax li din il-klima ta' tensjoni tikkontesta l-impatt ta' l-akkordju, kif ġie stabbilit mill-Kummissjoni fid-Deċiżjoni.

175 Konsegwentement, l-argument ta' Roquette ibbażat fuq in-nuqqas ta' teħid in kunsiderazzjoni tal-klima ta' suspett għandu jiġi miċħud.

176 Għar-raġunijiet kollha msemmija iktar 'il fuq, għandu jiġi deċiż li l-argumenti ta' Roquette ma jippermettux li tiġi kkontestata l-eżistenza ta' impatt konkret ta' l-akkordju, hekk kif ġie stabbilit mill-Kummissjoni fid-Deċiżjoni.

D – Fuq il-limitazzjoni ta' l-effetti ta' l-akkordju minn Roquette

a) L-argumenti tal-partijiet

177 F'dak li jirrigwarda l-gravità tal-ksur, Roquette issostni wkoll li l-Kummissjoni ma kkunsidratx l-imġiba tagħha, li kienet ippermettiet li jiġu limitati l-effetti antikompetittivi ta' l-akkordju. Dan in-nuqqas ta' kunsiderazzjoni mill-Kummissjoni jġib miegħu l-ksur ta' l-Artikolu 15 tar-Regolament Nru 17, tal-prinċipju ta' proporzjonalità u tal-prinċipju ta' trattament ugwali.

178 Il-Kummissjoni titlob li dan l-argument jiġi miċħud.

b) Il-kunsiderazzjonijiet tal-Qorti tal-Prim'Istanza

179 L-argument ta' Roquette dwar l-evalwazzjoni żbaljata tal-gravità tal-ksur u bbażat fuq l-imġiba tagħha matul l-akkordju għandu jiġi miċħud. F'dan ir-rigward huwa biżżejjed li tiġi mfakkra l-ġurisprudenza ċċitata fil-punt 89 iktar 'il fuq li tgħid li meta tiddeċiedi fuq il-kunsiderazzjoni ta' l-effetti tal-ksur, il-Qorti tal-Prim'Istanza m'għandhiex teżamina l-imġiba ta' l-impriżi peress li l-effetti li għandhom jiġu kkunsidrati sabiex jiġi stabbilit il-livell ġenerali tal-multi mhumiex dawk li jirriżultaw mill-imġiba effettiva li impriża tallega li adottat iżda huma dawk li jirriżultaw mill-ksur kollu kemm hu li fih hija tkun ħadet sehem

II – Fuq it-tul ta' żmien tal-ksur

A – L-argumenti tal-partijiet

180 Roquette essenzjalment issostni li l-Kummissjoni kisret l-Artikolu 15 tar-Regolament Nru 17 u l-prinċipji ta' trattament ugwali u ta' proporzjonalità meta qieset li t-tul ta' żmien tal-ksur ta' Roquette kien ta' tmien snin u xahrejn minflok ta' seba' snin u seba' xhur.

181 Kuntrarjament għal dak li stabbiliet il-Kummissjoni, jiġifieri li Roquette waqfet tieħu sehem fil-ksur f'Ġunju ta' l-1995, din ta' l-aħħar issostni li hija temmet il-parteċipazzjoni tagħha fl-akkordju f'Mejju ta' l-1994, id-data ta' meta hija waqfet tibgħat l-istatistika tagħha tas-suq, jew, sussidjarjament, f'Ottubru 1994, id-data ta' meta hija, matul laqgħa li nżammet f'Londra, ikkonfermat ir-rifjut tagħha li tkompli tieħu sehem fl-akkordju.

182 Sabiex issostni din il-pożizzjoni, Roquette tinvoka, minn naħa, numru ta' dokumenti li jikkonfermaw li l-akkordju ġie fi tmiemu qabel Ġunju 1995. Hija tfakkar ukoll li, f'dikjarazzjoni tat-23 ta' April 1999, Jungbunzlauer ikkunsidrat li, "minn Mejju 1994, ma kienx hemm iktar statistika fuq is-suq" u li, "meta fl-4 ta' Ottubru 1994, f'Londra, Roquette iddikjarat li ma kienet għadha tirrispetta l-ebda wieħed mill-ftehim, dawn ta' l-aħħar saru nulli u mingħajr ebda effett". Barra minn dan, Fujisawa, skond Roquette, f'dokument tat-12 ta' Marzu 1998 dwar is-sistema ta' skambju ta'